Gehiago nahi zuten - Worldnews.com\nReal C-k bana berdindu du CD Basconiaren aurka Zubietan. Neurketa bizia izan da, gol-aukera asko izan dituena, baina azkenean bi taldeek puntuak banatu dituzte. Etxekoak aukera dexente izan dituzte partidan aurreratzeko, batik bat lehenengo zatiko azkeneko minutuetan, Alkainek bi jaurtiketa nahiko argi izan dituelako.\nBerdinketa Basconiaren aurka (2-2) (Real Sociedad de Futbol SAD)\n(Source: Real Sociedad de Futbol SAD ) Real Sociedad C-k berdindu egin du Basconiaren aurka. Donostiarrak bi aldiz jarri dira aurretik markagailuan eta oso gutxi falta izan...\nReal C-k puntu bikaina lortu du Zubietan Alaves B-ren aurka berdindu eta gero hutsera. Gainera, bederatzi jokalarirekin amaitu dute neurketa txuri-urdinek. Partida...\nPartida harrigarria Sansek egindakoa gaur arratsaldean Zubietan, markagailuari bi aldiz buelta eman ondoren. 4-3 irabazi dio Tudelanori 88. minutuan galtzen ari zen...\nPartida harrigarria Sansek egindakoa gaur arratsaldean Zubietan, markagailuari bi aldiz buelta eman ondoren. 4-3 irabazi dio Tudelanori 88. minutuan galtzen ari zen neurketa batean. Kanpokoak oso ondo atera dira aldageletatik, eta horren ondorioz bi gol eskuratu dituzte lehenengo minutuetan. Ion Velezen burukada batek, eskuin hegaletik zentro bat errematatu ondoren,...\nSansek garaipen garrantzitsu bat lortu du Tudelanoren aurka bat eta bi irabazi ondoren. Horrela, sei neurketa jarraian daramate porrotik jaso gabe eta bigarren garaipena jarraian etxetik kanpo lortzen dute. Txuri-urdinak oso ondo sartu dira neurketan, hainbat aukera sortuz baloiaren jabetzari esker eta aurkariaren presioa atzean utziz. Gainera, izan dituzten bi aukeretan...\nRealak bana berdindu du gaur goizean Zubietan Real Betisen aurkako neurketan. Txuri-urdinek beste puntu bat gehitzen dute eta Errege Koparako sailkapenera gerturatzen ari dira. Etxekoak hobeto sartu dira partidan. Hiru aukera oso argi eduki dituzte markagailuan aurreratzeko. Lehenengoa Zornozaren jaurtiketa baten ondoren iritsi da, gutxigatik kanporuntz joan dena. Hurrengo...


Etorkizuneko patologiak aurreikustea Adimen Artifizialaren eta Big Dataren bidez\nOspitaleetako arreta klinikoaren alderdi oinarrizkoenetako bat gaixotasunak eta hilkortasuna izateko arrisku-faktoreak ulertzea da , batez ere gaixotasun edo emaitze arraro baina prebenitu daitezkeenetan. Gaixotasunen arteko harremanak lantzeak historia luzea badu ere , osasun-datuak antolatzeko eta aztertzeko gaitasuna hobetu da mediku-erregistro digitalizatuak eta gaixotasun-erregistroak duela gutxi. Datu horien eskuragarritasunak gaixotasunen denborazko korrelazio ezagunak berreskuratzea ahalbidetzen du, datu ez-longitudinalak erabiliz, ordenatu gabeko gaixotasunen bikoteak arakatzea eta gaixotasunen erlazioen sare-analisiak nazio mailan egitea ahalbidetzen du. Hala ere, datu handien analitikak osasun-datuak ikusteko, bilatu eta antolatzeko gaitasuna lagundu badu ere, arreta klinikoa nabarmen alda dezaketen gaixotasunen arteko denbora-erlazio berriak identifikatu eta balioztatzeko arrakasta mugatua izan da.\nSprik, Eusko Jaurlaritzako Ekonomiaren Garapen, Iraunkortasun eta Ingurumen Sailarekin batera, Sprik sustatutako Enpresen I+G laguntzeko Hazitek programak diruz lagundutako proiektu honen helburua da adimen artifizialean oinarritutako tresnak ezartzea algoritmoak garatzeko. etorkizuneko gaixotasunak aurreikusteko gai diren aldi baterako patologiaren ibilbide desberdinak definitzen dituztenak , baita ikusmen-analisirako tresna berritzaileen garapena ere, osasun-arloko profesionalei erabakiak hartzen laguntzen dietenak.\nDatuak jatorritik hobeto ulertzea ahalbidetzen duten teknologietan ikertzea eta ezagutza kudeatzeko sistema baten bidez ustiatzea ahalbidetzen dutenak.\nDatu horiek ezagutza bihurtzea eta osasun-arloan eraginkortasunez erabiltzea ahalbidetzen duten teknologien ikerkuntza, eredu iragarle eta erabakiak laguntzeko sistemak aplikatuz, bai mediku profesionalentzat bai osasun-kudeatzaileentzat.\nPrebentzioa sustatzen duten teknologietan ikerketa, arreta berezia jarriz gaixotasun anitz garatzeko arrisku potentzialaren aurrean zaurgarria den biztanleria horretan.


Koldo Zuazo: «Euskalkia galtzean galtzen da euskara» | Bizigiro | Berria\nATZEKOZ AURRERA. Koldo Zuazo. Hizkuntzalaria\n«Euskalkia galtzean galtzen da euskara»\nUrteak daramatza euskara ikertzen Zuazok. Euskal Herriko hainbat herritan denboraldi bat igarotakoa da hango euskalkia ezagutzen, eta horren ondotik sortu du 'www.euskalkiak.eus' webgunea.\n2016ko urtarrilak 5 - Donostia\n«Hizkuntza aldatzen bada, bizirik dagoen seinale». Koldo Zuazok (Eibar, Gipuzkoa, 1956) argi du egoera berrietara moldatu behar duela euskarak, baina badu kezka bat: euskalkiak galtzen ari direla ikusten du. Hori dela-eta zerbait egin nahian sortu du www.euskalkiak.eus webgunea.\nHainbat gauza daude webgunean: egungo euskalkiak, haien sorlekuak, euskara batua... Nola egin duzu bilketa hori?\nUrte askotako lana da. Webgunean, gehienbat, ahozko euskararen aldarri bat egin nahi dugu, ikusten dugulako euskalkiaren egoera nahiko txarra dela eta inork ez duela ezer egiten horren alde. Eta euskalkia galtzean galtzen da euskara bera. Kontua ez da euskalkia galtzean euskara batua nagusitzen dela.\nEuskara batuarekin bakarrik euskara ez da gai bizirik irauteko?\nEuskara batua beharrezkoa da. Ikusi dugu sortu zenetik zer gauza onak ekarri dituen. Baina euskara batua hizkuntzaren zati bat da; euskaldun guztiok elkartzen garenean batak besteari erraz ulertzeko da. Baina hizkuntza ez da bakarrik hori. Hizkuntza da lagun artean egoteko; gure pozak, gure tristurak, gure haserreak, gure sentimenduak adierazteko. Eta, kasu horietan, gure euskalkia ateratzen zaigu. Jendeari kentzen badiogu euskalki hori eta euskara batua sartzen badiogu, gertatzen da gertatzen ari dena: euskara eskolako hizkuntzarekin lotzen duela jendeak, ingelesa balitz bezala. Eta ez dute erabiltzen.\nZer egin daiteke hori saihesteko?\nEuskara batua ezin dugu egun batetik bestera sartu, eta ezin da modu berean sartu eremu erdaldunetan eta eremu euskaldunetan. Egunen batean denok ezagutu behar dugu, baina ezin dugu umeak lau urte dituenetik hasi hori irakasten. Herri euskaldunetan hoberena izango litzateke bertako euskalkitik abiatzea, eta, askotan, eskolak moztu egiten du aukera hori.\nGazteen artean euskara baturako joera bat ari da nagusitzen?\nAskotan, euskara batuaren izenean, oso euskara arraroa egiten da. Nik duda egiten dut euskara ote den ere. Euskal Herri osoan ibili naiz, eta hitz hauek ez ditut inon entzun: esleitu, ekidin, ezaugarritu, harremandu, sukaldatu, burutzapen, bideragarri, ahalbidetu... Askotan ateratzen dudan ondorioa hau da: gaur egungo euskara ez ote den Marten-edo topatutako zerbait. Hizkuntza batek, jendeak erabiliko badu, oso gertukoa izan behar du; etxean ikasi duguna eta herrian entzuten duguna. Fernando Muniozgurenek esaten zuen «euskara afektiboa euskara efektiboa» dela.\nEuskalkiak baziren XVI. menderako. Zer aldatu da ordutik hona?\nXVI eta XVII. mendeetan euskalkiak batuago zeuden, eta, denboraren joanean, alde horiek handitu egin dira. Behin 1960az geroztik, atzera berriro elkartzeko dinamikan sartu dira; euskara batua sortu delako, eta euskarak esparru batzuk irabazi dituelako: eskola, hedabideak, administrazioa... Gaur egun, euskara ikusi egiten dugu, garai batean ez bezala. Dena dela, arazo bat da euskaldunok bi estaturen artean banatuta egotea. Estatu bakoitzean hizkuntza bat da ofizial, eta hor sortzen zaizkigu arazoak komunikatzeko.\nHistorian batek baino gehiagok sailkatu ditu euskalkiak. Zuk beste modu batera sailkatu dituzu.\nAldaketa nabarmenena da [Louis Lucien] Bonapartek zortzi euskalki ikusi zituela eta nik bost. Azken 50-60 urteotan, bilakaera konbergente bat daramagu euskaldunok, eta batasun horren ardatza Gipuzkoa da.\nEz duzu uste euskara batua Gipuzkoan oinarritzeak euskalkiei kalte egin dienik?\nBerez ez lieke egin behar, eta, egin badie, garaiz gaude gauzak aldatzeko. Buruan sartu behar duguna da bai euskara batua eta bai euskalkiak beharrezkoak ditugula; eta euskara batuak dituela eginkizun batzuk, eta euskalkiak dituela beste batzuk. Zein da hobea? Nik beti esaten dut hizkuntza oinetakoa bezala dela. Zein dira hobeak, mendiko botak edo txankletak? Mendira joateko, botak, eta hondartzara joateko, txankletak. Hizkuntza batek zenbat eta hizkera gehiago eduki, hiztuna erosoago egongo da. Jendeak uste du euskara batu bakar bat edukitzea aberastasuna dela. Ez, hori pobrezia da. Aberastasuna da egoera bakoitzerako hizkera bat edukitzea.\nEuskara batua leku bakoitzeko beharrizanetara egokitu behar dela uste duzu. Nola egin daiteke hori?\nEuskal Herrian pentsatzen dugu kaltegarria dela hori, hizkuntza apurtu egingo delako. Eta ez da horrela. Munduko beste hizkuntza handiek badauzkate estandar lokalak. Gaztelaniaren adibidea hartzen badugu, Espainian egiten dena, Mexikon egiten dena eta Txilen egiten dena, ez dira berdinak. Euskal Herrian ezberdintasun nabarmena daukagu Bizkaitik Zuberoara, eta ez gara arduratzen euskara batu hori leku bakoitzera egokitzen.


Linea 27 eu | DBUS\nCategory : Linea 27 eu\nDbuseko 9 eta 27 lineak: Kotxetegiak Mons geltokia kentzen da\nAbenduaren 28tik aurrera, astelehena, Dbuseko 9-Egia-Intxaurrondo eta 27-Altza-Intxaurrondo-Antigua-Gros autobus lineek, beren ibilbideetan sartu berri den Kotxetegiak Mons geltokian gelditzeari utziko diote.. Horrela, Mons 77an geldialdia egin ondoren,Dbus Kotxetegiak geltokian geldialdia egingo dute. Hortik, aurrera Egiarantz jarraituko dute.\nEra berean, gogorarazten da DBUS Kotxetegiak geltokia metro batzuk beherago eraman dela, Ategorrietarantz, oinezkoen pasabidearen ondora.\n28 Abendua, 2020\nIn Linea 09 eu, Linea 27 eu, Oharrak\nDbus-eko geltoki berria 27, 31, 33 eta 38 lineetan\nDbuseko zerbitzua hobetzeko, irailaren 10etik aurrera, astelehena, 27-Altza-Intxaurrondo-Antiguo-Gros, 31-Intxaurrondo-Ospitaleak-Altza, 33-Larratxo-Intxaurrondo-Antiguo-Berio eta 38-Trintxerpe-Altza-Molinao lineek geltoki berri bat edukiko dute Herreran, Txingurri 40an:\n– 27 linea: Intxaurrondo alderantz, Larratxo III eta Garbera geltokien artean.\n– 31 linea: Loiola alderantz, Larratxo III eta Poligono 27ko biribilguneko geltokien artean.\n– 33 linea: Intxaurrondo alderantz, Larratxo I eta Otxoki geltokien artean.\n– 38 linea: Trintxerpe alderantz, Larratxo III eta Txingurri 29 geltokien artean.\nEra berean, 31-Intxaurrondo-Ospitaleak-Altza lineak Altzako Anbulatorioan ere egingo du geldialdia. Geltoki hau Santa Barbara eta Nerecan geltokien artean kokatuta dago eta orain arte geltoki horretan 13-Altza eta 38-Trintxerpe-Altza Molinao lineak baino ez ziren gelditzen.\n6 Iraila, 2018\nIn Berriak, Berriak home, Linea 27 eu, Linea 31 eu, Linea 33 eu, Linea 38 eu, Oharrak\n24-27-41 lineak ohiko ibilbideak egiten ari dira Astiñeneko zubia ireki ondoren\nAstiñeneko zubiko lanak bukatu direla eta, Dbuseko 24, 27 eta 41 lineak beren ohiko ibilbideak egiten ari dira.\n–Larratxo alderantz: Loiolan zerbitzua ematen hasi da berriro eta La Salle, Patxillardegi, Loiola Parking, Bartzelona 26, Bartzelona 10 eta Toribio Alzagako geltokiak lehengora bueltatu dira.\nObrek iraun duten bitartean egon diren behin-behineko geltoki hauek, ordea, zerbitzurik gabe geratu dira: Nemesio Etxaniz (behin-behineko zutoina), Zorroagako pasealekua (behin-behineko zutoina) eta Erriberako Pasealekua (hiri arteko autobusen geltokia).\n–Antiguo alderantz: aldaketarik gabe.\n–Loiola alderantz: Loiolan zerbitzua ematen hasi da berriro eta Aralar Mendilerroa 34, Patxillardegi eta Loiola Parkingeko geltokiak lehengora bueltatu dira.\nObrek iraun duten bitartean Nemesio Etxanizen egon den behin-behineko geltokia, ordea, zerbitzurik gabe geratu da.\n–Larratxo alderantz: aldaketarik gabe.\n–Martutene alderantz: ohiko ibilbidea egiten hasi da.\n–Gros alderantz: Geltoki hauek lehengora bueltatu dira: Bartzelona Hiribidea 35, Bartzelona Hiribidea 15, Egia 17, Frantziskotarrak, Mandasko Dukea 3 eta Euskadi plaza.\nObrek iraun duten bitartean egon diren behin-behineko geltoki hauek, ordea, zerbitzurik gabe geratu dira: Nemesio Etxaniz (behin-behineko zutoina), Erriberako pasealekua (hiri arteko autobusen geltokia) eta Maria Cristina zubia.\n17 Uztaila, 2018\nIn Berriak, Berriak home, Linea 24 eu, Linea 27 eu, Linea 41 eu\n13-24-38-B6-B10 lineak: aldaketak, obrak direla eta


'Bertsoa Bizi Gazte': ikastetxetik plazara Araban - bizkaie.biz\n'Bertsoa Bizi Gazte': ikastetxetik plazara Araban\nBizkaie! 2017-03-10 09:27 Bertsolaritzea\nBertsoaren bidez, gazteen euskerazko sormena askatzen.\nDBH 3 eta 4. mailako D ereduko Arabako ikasleei zuzendu jake Bertsoa bizi gazte proiektua. Lehen hezkuntzan Arabako ia ikastetxe guztietan jarritako oinarria eta bigarren hezkuntzan azken urteetan izandako esperientziak erabiliz, Bertsoa Bizi Gazte egitasmoa jaio zan 2016ko udan. Horri guztiari bultzadea eta formea emon guran Bigarren hezkuntzako D ereduko ikastetxe guztiei luzatu eutsen Arabako Bertsozale Alkarteak ikasturte hasieran eskaintzea eta erantzuna bikaina izan zan, datuak dira horren lekuko.\n2016-2017 ikasturtean, Bigarren hezkuntzako Arabako eskualde guztietako bigarren hezkuntzako 18 ikastetxek hartu dabe parte proiektu honetan. Danetara, 61 ikastalde (1000 gazte):\n• Gorbeiadean: Murgia BHI.\n• Gasteizen: Herrandarrak, Ekialdea, Mendebaldea, Ikasbidea, Olabide ikastolea, Niño Jesus, Armentia ikastolea eta Zabalgana ikastetxeak.\n• Añanan: Badaia institutua.\n• Aiaraldean: Laudio institutua, La Milagrosa, Laudioko ikastolea eta Aresketa.\n• Mendialdean: Mendialdea IPI ikastetxeak.\n• Lutadan: Lautada ikastolea eta Aniturri.\n• Errioxan: San Bizente eta Assa ikastolak.\n➔ Bertsotan ekin: Ikastetxeotan, eskola ordutan egindako tailerren bidez lehen murgiltze saioak egin ditue bertsoaren dimensinora. Honetarako, beste diziplina zenbaiten laguntzinoa izan dalarik (Rap, musika instrumentazinoak, antzerkia...)\n➔ Klasetik plazara: Amaieran ikastetxean bertan edo herrian ekitaldi batean egindako sorkuntza produkzinoak jentaurrean plazaratu dira eta honegaz batera gazteentzat egokitutako bertso saio bat egon da ikastetxe horreeetan.\n➔ Hezkuntza arautua eta aisialdia buztartzen: Behin eskola ordutako bertso ikastaroa amaitzean, interesa piztu jaken ikasleen artean eskolaz kanpoko jarduera mugatu bat planteau jake (10 ordutakoa), bertan sakontzeko eta bideoklip lehiaketarako produkzinoa bideratzeko aukerea izan dien interesa daben gazteek.\n➔ Bertsoa Bizi Gazte Lehiaketea eta Bertsoa Bizi Gazte Eguna: Proiektu guzti hau borobiltzeko Arabako Foru Aldundiagaz antolatutako lehiaketea eta jai eguna dira. Bidelagun izandako 18 ikastetxeetako jenteaz gan, 14-18 urte bitarteko Arabar gazte saltsero danari zuzendutako egitasmo barritzailea.\nZer da BBG lehiaketea?\nArabako gazteen euskerazko talde sormenak bultzatu eta argitara ekarri nahi ditue, berbaz, doinuz eta irudiz osotutako bideoklip lehiaketa honen bidez. Batu 3-8 lagun saltsero (14-18 urte bitartekoak) eta askatu zeuon sormena. Bertsoak egin, abestien letrak aldatu edo Rap bat osotu euskeraz eta bialdu bideo klipa maiatzaren 5a baino lehen bertsoabizi@gmail.com helbidera.\nwww.nibanaxarabakoa.eus webgunean dagoz lehiaketearen nondik norakoak, araudia, sariak, bideoak be bertan argitaratuko dira eta botoak emoteko aukerea be be bertan egongo da maiatzaren 5etik aurrera.\nJon Azpillaga omenduko dabe Xalbador Egunean\nEtxahun Lekue, Maddalen Arzallus eta Jon Maia be finalaurrekoetara\nAdin Adin egitasmoa barikuan hasiko da Lazkaon\nBertsotruk egitasmoa martxan da\nJon Martin eta Oihana Iguaran be finalaurrekoetara\nAlaia Martinek irabazi dau Txapelketa Nagusiko lehenengo saioa\nBertsolaritzea interes kulturaleko ondare izentauko dau Nafarroako Gobernuak\n'Bertsolarien kantaerea eta sormena', asteon EHUren Udako Ikastaroetan\nBertsolaritza zientifikoaren ganeko ikerketa proiektu sari bi eskainiko ditue\nGoitik beherako aldaketak dakarz bertsoa.eus atariak\nDatorren astean hasiko da Bertso Udalekuen aurtengo denporaldia\nBertso eskaintza zabala Uribe Kostan


barren.eus - Elgoibarko PSE-EEk esan du bera izan dela Udalbus zerbitzua bermatu duena\n“2019ko udal hauteskunde programan sozialistok auzoak eta hirigunea lotuko zituen garraio publikoa martxan jartzeko ikerketa egitea aldarrikatu genuen, eta legegintzaldi honen hasieratik zerbitzu hori martxan jartzeko lanean ari gara, botoa eman ziguten herritarrekin konpromisoa dugulako", adierazi dute talde sozialistako ordezkariek.\nEra berean, PSE-EEk esan du bera izan dela zerbitzua martxan mantentzea bermatu duena: "2021eko udal aurrekontu proiektuaren negoziazioan, EAJko alkateak zerbitzu horretarako partida ekonomikoa murrizteko eta ondoren kentzeko asmoa zuenez, PSE-EEk Udalbus zerbitzuak martxan jarrai zezala eskatu zuen, Urazandiko igogailuen lanetaz harago. EAJk autobusa kentzea defendatu zuen, eta PSE-EEk lortu zuen EAJk iritziz aldatzea”.\nDena dela, herri barrurako autobus zerbitzua hobetu egin behar dela uste du alderdi sozialistak, gaur egungoa "ez delako nahikoa". Bere ustez, bere jarduera udalerri osora zabaldu behar da, auzoetako bizilagunek ere erabili ahal izan dezaten. Ildo honetan, PSE-EEk "zorroztasuna" eskatu dio EHBilduri kritika politikoan, eta azpimarratu du Udal Gobernuan "ausardiaz eta seriotasunez" jokatzen ari dela, bizilagunen beharrei erantzuteko bere esku dagoen guztia eginez.\n• Mugi sisteman sartzeko bilerak\nBestalde, PSE-EEk bilera bat egin du Mugikortasuneko eta Lurralde Antolaketako diputatu Rafaela Romerorekin eta Mugikortasuneko eta Garraio Publikoko zuzendari Ander Iturrirekin Udalbus zerbitzua Lurraldebuseko Mugi Sisteman sartzeko, eta elgoibartarrek txartel horren onurak eskuratu ahal izateko. Bilera horretan izan ziren, besteak beste, Ariana Nogales Elgoibarko Udaleko bozeramaile sozialista, Ane Beitia alkatea eta Josu Arraiz alkateordea.


Antzerki laburreko programa Bilboko hainbat udal zentrotan - Nontzeberri\nHasiera/ESZENA/Antzerki laburreko programa Bilboko hainbat udal zentrotan\nAntzerki laburreko programa Bilboko hainbat udal zentrotan\nUrtarrilaren 3ra arte, euskarazko eta gaztelaniazko ikuskizunak antolatu dira Basurto-Zorrotza barrutietan, Kultur Gabonak ekimenaren barruan. Programazioa Zorrotzako Auzoka Komunitate Zentroan inauguratuko da, Kabia teatro konpainiaren Hirosimako zuhaitza izeneko lanarekin, 18:00etan (euskaraz) eta 19:00etan (gaztelaniaz). Ikus-entzuleek gaur izango dute pieza hori ikusteko aukera Zorrotzan, eta abenduaren 18an, Basurtuko Udaltegian.\nEgitaraua abenduan zehar luzatuko da, Auzokan eta Basurtuko, Olabeagako eta Altamirako Udal Zentroetan egingo diren ikuskizunekin. Hala, kaleko eta aretoko ikuskizunetan espezializatua, eta umorea, azidotasuna eta poesia uztartzen dituen Pez Limbo konpainiak hainbat jaialditatik pasatu diren eta aintzatespenak jaso dituzten antzerki laburreko lau pieza eskainiko ditu: ¿Espinazo o callos?, Mamá Gallina, Boxers: humor de perros eta Madame B. Pez Limboren ikuskizuna abenduaren 13an iritsiko da Zorrotzako Auzokara, abenduaren 22an Olabeaga Herri Ikastetxean izango dira, eta urtarrilaren 3an Altamirako Udaltegian.\nGotibera konpainiak Amatxik dixit ikuskizuna egingo du abenduaren 27an, Zorrotzan. Talde hori Gaizka Chamizok, Ander Basalduak eta Nerea Ariznabarretak osatzen dute.\nProgramazioa osatuko duten beste hitzorduak honakoak dituzue: Altamirako Udaltegian, Carmen Pardoren eta Nati Ortiz de Zarateren Ojos que no ven.. o, de tal palo, tal ardilla lana, eta Imanol Ituiñoren Magia a tutiplén ikuskizuna.\nOrdutegiak, datak eta bestelako xehetasunak, hemen kontsultatu.\nMetal Fabrikak metal soinuak haizatuko ditu asteburuan


Uberan - Euskal Idazleen Elkartea - «Itzultzailea ez da bitartekari garden bat, itzulpenean eragiten du»\nDuela gutxi emakume itzultzaileen presentzia urriaz gogoeta egiten irakurri zintugun hemen, Hitzen Uberanen, Itziar Diez de Ultzurrunekin eta Ana Moralesekin batera. Ez dizut gaiaz berriro galdetuko, baina jakin nahiko nuke zer ekarpen egin dizun zure kontzientzia feministak itzulpengintzari dagokionez.\nItzultzen hasi nintzenean, feministatzat neukan neure burua, baina denbora luzean, itzulpengintza hortik aparteko zerbait izan da niretzat, eta seguruenik inguru oso maskulinoa izateak eragina izango zuen horretan. Konturatu naiz niretzat itzulpengintza eta feminismoa lotzea itzultzaileok itzulpenean benetan zer eragin daukagun ohartzearekin batera joan dela. Itzultzen hasi nintzenean helburua zen nolabait itzultzailea desagertzea, gardena izatea, baina, gero, konturatu nintzen itzultzailea ez ikustearen kontu hori gezur ikaragarria dela. Tira, neurri batean badu bere funtsa: itzultzaile beraren zazpi itzulpen irakurtzen badituzu, bat Audenena, bestea Montesquieurena... eta denei itxura bera hartzen badiezu, zerbait ez dabil ondo, atzean dagoen autorea identifikatu behar duzulako, noski. Baina, hasieran, itzultzailea bitartekari garden bat dela eta itzulpenean eragiten ez duela onartzen nuen, eta horregatik pentsatzen nuen feminismoak ez zuela tokirik itzulpengintzan. Harik eta konturatu nintzen arte hori ez dela egia, itzultzeko irakurri egiten dugulako denok, eta geure burutik pasatzen dugu irakurritakoa. Itzultzaileok geure burua, geure pentsamendua, geure irakurketa jartzen dugu itzulpenean. Eta horretaz ohartzean jabetu nintzen ideia feministek edo garatu nahi nuen praktika feministak bazutela tokia itzulpengintzan. Adibide oinarrizko bat aipatuko dizut: gaztelaniara itzultzean, uste dut maskulino generikoa erabili izan dudala inongo kezkarik gabe. Ez nintzen konturatzen hori aukera bat zela, nagusi den ideologiarena. Izan ere, ideologiarik ez dagoela esaten denean, ideologia nagusia onartzen dugulako da. Bada, urte asko eman ditut horretaz ohartu gabe. Orain, beste modu batera egingo nuke. Liburu batzuetan, igual ez nuke aldatuko, baina badakit noiz jarraituko dudan araua, noiz ez, zergatik... Orain kontziente naiz hartzen ditudan aukerak ez direla berezkoak, erabakiak direla. Gogoan dut, adibidez, Maria Reimondezen hitzaldi bat. Berak oso landuta dauka gaia, eta hitzaldi hura eta beste momentu batzuk argi bat bezala izan dira niretzat. Konturatu behar dugu erabaki asko hartzen ditugula itzultzaileok, eta horretaz jabetu ezean korronte nagusi batera biltzen ari gara ohartu gabe. Horrek eraman nau konturatzera emakume itzultzaile bezala banuela zer pentsatu eta jokamoldeaz zer hausnartu.\nKomiki itzultzaile gisa ezagutzen zaitugu, besteak beste. Argian hasi zinen, TXT izeneko separata hartan, eta gaur egun Bilboko Astiberri argitaletxeak euskaraz argitaratzen hastea erabaki zuenetik haien itzultzaile kutuna zara.\nNiretzat opari bat izan da. Komikizalea nintzen komikiak itzuli baino lehen, eta orduan ez nuen pentsatzen horretan jardun nezakeenik. Argiako hartan, Corto Maltese itzuli nuen, nire maitasun platonikoa (kar-kar). Gero, tarteka egon dira beste gauza batzuk, Jean-François Saurérentzat, Txalapartarako obra oso polit bat (Munduko bandarik txarrena)... Eta Astiberrikoek komikiak euskaratzen hasi nahi zutela esan zidatenean, bada, belarriekin txaloka hasi nintzen. Asko gustatzen zait generoa eta beti da plazer bat.\nLehen itxura batean, behintzat, badirudi Astiberriren bitartez euskaratzen ari den komiki produkzioa gora egiten ari dela, euskal marrazkilarien lanak ere aurkezten dira... Euskarazko komikiaren pizkunde halako bat ote da? Edo espejismo bat agian?\nEuskal sortzaile bati, komikigile bati galdetuz gero, ziurrenik esango dizu hala ematen duela baina, egiaz, gehienek ez daukatela argitaratzeko biderik. Hala ere, egia da komikiak prestigioa hartu duela. Luzaroan, jende askorentzat, komikia umeentzako bazter genero bat zen, Asterix, Tintin eta gauza didaktikoren bat. Kito. Gaur egun ez da hain hola. Kulturaren esparru desberdinak (musika, irudiak, testua) uztartzen dituzten ekimenek indarra eman diote komikigintzari; lehen ez bezala, irakurle klubetan eta, helduentzako komikiak irakurtzen dira. Era berean, euskal argitaletxe batzuek helduentzako labela duten horrelako gauzak egin dituzte sona duten idazleekin; Harkaitz Canok, adibidez, zenbait komikitarako gidoiak egin ditu. Horrek ere prestigio hartze bat ekarri du. Beti ere, euskarazko munduaren mugekin; duela gutxi Astiberrikoek salmenten laburpena bidali zidaten eta zenbakiak, gaztelaniazkoekin konparatuta minimoak badira ere, ez ziren txarrak. Saltok edo Pilula urdinakek 300na ale saldu badituzte, asko dela uste dut, irakurle potentzialak kontuan hartuta. Izan ere, zenbat dira euskal irakurle helduak? Eta horietatik kendu komiki bat sekula irakurriko ez dutenak interesik ez dutelako edo generora inoiz hurbildu ez direlako. Hartzaile posibleak gutxi dira; horregatik, niretzat, kasik mirari bat da komiki euskaratuak argitaratzea. Eta eskerrak Astiberrik eta beste argitaletxe batzuek baduten egitura bat, bestela oso zaila baita hain irakurle multzo txikirako argitaratzea. Ladis Arrosagaraik eta Roger Labianok sortutako Antxeta argitaletxearen esperientzia da adibide bat, zenbait komiki itzulita argitaratu zituzten, Corto Malteseren obra pare bat horien artean, baina ezin izan zuten aurrera egin. Garestia da komikia argitaratzea, koloretan bada are gehiago, eta hori errentagarri egitea oso zaila da. Laburtuz: hedatu da, bai, eta batez ere, irakurleak irabazi ditu. Agian, orain umeek gutxiago irakurtzen dituzte komikiak. Gaur egun, Xabiroi kenduta, ez dago komiki aldizkaririk, eta pena da, aldizkariek, literaturan bezalaxe, asko laguntzen dutelako, lurra lantzen dute.\nAzkenaldian pil-pilean dagoen auzia da ikus-entzunezkoak euskaraz hedatzeak zer-nolako garrantzia izan dezakeen euskararen normalizazioan, hainbat erregistro (kaleko hizkera...) garatzen laguntzeko eta abar. Gauza bera esan liteke komikiari buruz, ezta? Komikia ere hanka garrantzitsua izan liteke normalizazio horretan?\nHor dugu Antton Olariagak euskarari egin dion ekarpena, adibidez. Tumatxa dela, aizank dela... Olariagak monumentu bat merezi du. Euskal mozkorrek iptxsegiten dute komikietan. Zergatik? Antton Olariagak jarri zuelako eta funtzionatzen duelako. Horrelako input gutxi dauzkagu, eta itzultzean asko igartzen da. Halako zerbait itzuli behar duzunean, nola jokatu?, ze hizkera jarri? Bazoaz begiratzera eta ez dago ia non begiratu. Frantsesez edo espainolez barneratuta ditugu hizkera horiek ikusi egin ditugulako, ez ikasi ditugulako. Baina euskaraz itzultzen hasten zarenean... Beste alde batetik, horrek badu gauza on bat: hasieretakoa izateak ematen dizun askatasuna eta inpunitatea. Biak, e? Inpunitate pixka bat ere bai. Euskaraz, esate baterako, gazteen arteko hizkera zonaldeka izaten da, askotan euskalkiaren ukituekin. Ez daukagu gazte hizkera estandar bat; eta ez dut uste arautu behar denik, e?, bestela ez litzatekeelako benetakoa izango. Euskaraz hori oraindik egiteko bidean dago, eta horretarako behar da produkzioa, jendeak egitea. Horrela ikusiko dugu irakurleok non sentitzen garen eroso, zer sartzen zaigun ondo, zerk egiten digun klak... Baina horrek eskatzen du egitea eta egitea.\nETBn Lars zonbia telesailean “mola dit” esaten dute protagonista gaztetxoek. “Inporta dit, axola dit...” bezala. Kalean halakorik entzungo dugu?\nNi konturatu naiz nahiko koldarra izan naizela itzulpenetan salto horiek egiteko. Esate baterako, kriston esperimentua egin du duela gutxi Koldo Izagirrek Zerocalcarerekin. Jatorrizkoa oso berezia da hizkera aldetik eta euskarazkoa ere oso berezia da. Koldo Izagirre itzultzaile oso ona dela iruditu zait beti, eta hor oso ausart jokatu du. Baina gauza horiek normalizatu eta hedatu arte, badugu lana. Batez ere gazteentzat edo umeentzat euskaratzen dugunean, zuzentasunarena betiko leloa izaten da. Nik Antibarbiak izeneko liburu batzuk itzuli nituen katalanetik, umeentzat. Baten izenburua No fotis, Marta zen. Nik hitanoan jarri nuen: Nahikoa dun, Marta, eta hala joan zen. Gero, editoreak kontatu zidanez, izenburuan hitanoa ikusteak atzera eragiten zuela esan zioten. Horrelakoak eta arautik kanpoko gauzak, mola dit, adibidez, kasik negoziatu egin behar dituzu editorearekin. Eta kultur produkzioari, dela literatura, dela komikia, dela edozer, karga hori eransten badiogu, uste dut mutilatzen dugula. Idazleek arrisku hori hartzen dutenean, beraien obra da eta badoa aurrera. Erosiko diete edo ez, baina badoa. Baina itzultzaileok lotuago izaten ditugu eskuak. Eta agian batzuetan ausartago jokatu beharko genuke; ez jolas pribatuak egiteko, baina komunikatzeko balio duen neurrian merezi du. Zuzentasunaren pisua produktu batzuetan gehiegizkoa da, eta askatasun hori ere hartzea aberastasuna da. Hizkuntzak horrelakoak behar ditu, hortik edan behar dugu.\nAurten 32 urte bete dira EIZIEren sorreratik, Senezek bere 50. zenbakia atera zuen iaz, 35 urte betetzearekin batera... Zu EIZIEren sorreratik aritu zara elkartean lanean. Atzera begiratu eta nola ikusten duzu euskal itzultzaileen ibilbidea kolektibo moduan? Hasiera hartako helburuak bete dira? Zein ikusten dituzu lorpen handienak eta zein oraindik landu beharreko gabeziak?\nOnartu behar dut oso ikuspegi positiboa dudala. Batetik, botila erdi beterik ikusteko joera dut normalean, eta, gainera, EIZIEk hainbeste eman dit... Ikustea 32 urteren buruan oraindik indartsu segitzen duela, niretzat gauza ederra da. EIZIEk lortu duena da denok lanbidearen kontzientzia edukitzea. Erreferentzia bat dago hor, etxe bat da. EIZIE beharrak eraginda sortu zen, itzultzaileok behar genuelako. EIZIE sortu zenean ni Basauriko udalean nengoen itzultzaile, eta la vascanintzen han. Euskal irrati batetik deitzen zutenean, ni alkatearengana joan eta hark esaten zidan zer kontatu behar nion kazetariari. Dena behar genuen: hiztegia, arauak... Horrelakoak ziren garai haiek. Eta EIZIEk bere txikian lortu duen gauza garrantzitsuenetako bat izan da lanbidearen kontzientzia hartzea. Horrek ekarri du jendeak kezka handiagoa izatea kalitatearen aldetik gauzak hobeto egiteko, ohartzea hau ez dela bakoitzak bere etxean egiten duen zerbait, hemen guztion artean egiten ari garen zerbait dela. Euskal itzulpengintza existitzen dela, eta ez bakarrik euskal itzultzaileak. Eta asko pozten nauen gauza bat da belaunaldien berritzea egin dela ikustea. Momentu honetan zuzendaritza taldean jende gehiena gaztea da. 35 urtetik beherako asko daude. Garaiak aldatu dira, eta gauzak “normaltzen” direnean, jendeak erabiltzaile edo kontsumitzaile papera hartzeko joera izaten du: hor dago elkartea, eta ea zer ematen didan. Baina EIZIEn ez dut horrelakorik ikusten. Lana eskatzen duen arren ?elkartean dabilen jendeak borondatezko lan pilo bat egiten du?, hor jarraitzen du. Hor dago, esaterako, Itzul posta zerrenda; ez dut handikerietan erori nahi, baina hain komunitate txikian Itzulen dagoen erabiltzaile kopurua izatea ikaragarria da. Gabeziak? Asko. Momentu honetan gabezietako bat, edo nik, behintzat, hala bizi dut, lan arazoei dagokiena da: autonomoen egoera, enpresetakoak... Uste dut arlo horretan ez garela kapazak izan behar bezala erantzuteko. Eta normala da, gurea ez delako sindikatu bat. Gurea “interklasista” da: enpresaburuak, enpresetako langileak eta autonomoak gaude, eta horrek badu bere alde ona eta bere alde zaila ere. Esango nuke lanbidearen alor askotan arazo dexente sortzen ari direla eta horri hobeto erantzuten asmatu behar dugu.\nItzultzaileok geure lanbidearen kontzientzia hartzea aipatu duzu. Elkartearen hasierako helburuetako bat izan da itzultzaileon lana gizarteratzea, itzulpengintzaren ikusgarritasuna handitzea. Ikusten al duzu eboluziorik? Gizarteak itzultzaileen lana gehiago ezagutzen du?\nGauza batzuetan hobetu da, eta EIZIEk bere partetxoa izango du, baina ez EIZIEk bakarrik. Esate baterako, euskaratutako literatur lanen onespena ikaragarri aldatu da. Baina egiten den lana ere ikaragarri aldatu da. Hasieretako itzulpenen artean —normala den bezala, ez zegoelako eredurik, ez komunitaterik...—, batzuk ez ziren onak. Batzuk. Beraz, euskarazko itzulpenen aurkako aurreiritzi hori ikaragarri hedatuta zegoen. Horretan Literatura Unibertsala bildumak, besteak beste, eragina izan du. Orain askoz itzulpen gehiago eta askoz itzulpen hobeak egiten dira. Baina, bestela, ez dakit hainbeste lortu dugun. Maila batzuetan igual bai. Kultur sektorearen barruan, bai administrazioan bai bestelako elkarte eta erakundeetan, itzultzaileok badugu geure tokia. Ez beti nire ustez beharko lukeena, baina tira. Eta horretan elkarteak eragin handia izan du, besteak beste bozeramaile papera izan duelako. Baina jendartean oro har ez dut hain argi ikusten. Garai berri hauetan, non itzultzaile automatikoak tartean diren, oraindik ez da gainditu jende askoren ustea: bi hizkuntza badakizkizu, bazara itzultzailea. Hori ez da gainditu. Badugu bide luzea ikusarazteko itzulpen on batek asko lagun dezakeela eta sasi itzulpen edo itzulpen txar batek kalte handia egin dezakeela hizkuntzaren erabilerarako. Hizlari bat kexu bada euskaraz egiten dizkioten interpretazio eta itzulpenetan asko galtzen delako, hurrengoan ez du euskaraz egingo. Eta, beste alde batetik, arazo dago liburuak irakurleengana helarazteko. Niri askotan gertatzen zait liburu bati buruz norbaitekin hizketan ari naizela liburu hori euskaraz ere badagoela jakinarazi behar izatea. Hor badago gabezia handi bat. Argitaletxeetakoek, Xabier Olarrak adibidez, askotan aipatzen dute zailtasun hori.\n2000-2001 ikasturtean hasi ziren Itzulpengintza eta Interpretazio ikasketak EHUn. Handik 3 urtera hasi zinen zu han irakasle, 2003an. Eta laster erretiroa hartzekotan zara. Nola ikusten duzu ikasketen eboluzioa? Betetzen ari dira hasierako asmoak? Zer helburu ari dira betetzen eta zer gabezia (zahar edo berri) ikusten duzu?\nZelan ikusten dudan orain? Oso txarto. Azalduko dizut. Ikasketa hauek beharrezkoak ziren, eta neurri batean oso berandu hasi ziren. Uste dut Estatuko azkenetako bat izan zela hemengo lizentziatura. Hasieran arazo nagusi bat zegoen, eta zen lege kontu batengatik euskara-gaztelania konbinazioa ezin zela landu; eta hori zen, justu, gure artean gehien behar zen hizkuntza konbinazioa. Normala den bezala, hasiera anbiziotsua izan zen. Batetik, lau bigarren hizkuntza eskaini ziren: ingelesa, frantsesa, alemana eta italiera. Eta irakasle postuetarako profesionalak bilatzen saiatu ziren, lanbidean aritutako jendea. Ni, adibidez, horregatik hartu ninduten, bestela, unibertsitateko lan-poltsa ohiko batean ez nuen zereginik izango. Zer gertatu da? Urte batzuk pasa ziren, eta 2010-11n Boloniakoa etorri zenerako ikasketek, jada, berrikusketa batzuk behar zituzten. Gradu berriarekin, gaztelania-euskara konbinazioa posible zen, baina, aldi berean, graduen diseinurako bestelako mugak zeuden. Esate baterako, hautazko ikasgaiak ikaragarri murriztu ziren. Perfila oso estua da. Oso ondo legoke, esate baterako, ikasleek zuzenbideaz, arkitekturaz, literaturaz... ikastaroren bat izatea, jakintza zabalago bat eskuratzea, baina graduan ez dago aukerarik. Boloniakoarekin gradua egokitu zen, baina ia 10 urte pasatu dira eta ikusi dugu gauza batzuek ez dutela funtzionatzen, paperaren gainean egindako diseinua errealitatera ekartzean aldaketak egin beharra sortzen dela. Baina ez da batere aldaketarik egin. Beste alde batetik, irakasleei begira ere, uste dut beste ikasketa batzuetan bezala oso garrantzitsua dela ikasketak lanbideari begirakoak izatea. Ikertzaileak ere beharrezkoak dira, eta sortuko dira, baina helburu nagusia euskal itzultzaile onak prestatzea da. Eta horretarako euskal itzultzaile jardunekoekin harremana behar dute ikasleek. Errealitatean, ordea, Unibertsitatearen egitura bera, irakasle izateko dauden plaza moten bitartez, gero eta gehiago hobesten ari da bide akademikoa egina duen irakasle-ikertzaile hori, profesionalaren figuratik urrun dagoena. Horregatik, geratu garen salbuespen batzuk kenduta, bide akademikoa egina ez duten irakasleek nekez emango dituzte eskolak baldintza duinetan; horretarako dagoen figurak [irakasle elkartua, unibertsitateko eskolez gain beste jardun profesional batean lan egiten duela egiaztatu behar duena] hilean 400 euroko soldata baten truke astean bitan eskolak eman behar ditu eta. Lotsagarria iruditzen zait.\nHizkuntza aukerak ere aipatu dituzu hasieran.\nHizkuntza aukera murrizten ari da. Agian ezin da hasieran bezala lau bigarren hizkuntza eskaini, horretarako ikasle eta eskaera nahikorik ez dagoelako. Ados. Baina frantsesaren aukera desagertzeko zorian dago. Eta Euskal Herriko hirugarren hizkuntza nagusia da. Mundu osoan, frantsesa-euskara EHUn bakarrik lantzen da, espainola-euskara bezala. Eta hemendik urte gutxira, oso posible da “lantzen zen” esan beharra. Izugarria iruditzen zait. Erakunde oso handia da EHU, eta esango nuke itzulpengintzari berari mimoz begiratzen dion egiturarik ez dagoela. Nik horrela bizi dut. Gradua hondatzen ari da. Jendartea aldatu egin da; gaur egun ingelesezko maila nahiko altu bat eduki behar dute gazte guztiek batxilergoa amaitzen dutenerako. Hala, ikasleen % 90ek ingelesa aukeratzen dute. Ados. Horri ezin diogu ezikusia egin. Baina birpentsa ditzagun ikasketak gauza horiek kontuan hartuta. Eta ez da egiten; ez da ezer aldatzen. Kortse handiegia da egiturak jartzen duena. Ikasketen diseinuaren muina 2000. urtekoa da, eta azken aldaketak 2010ekoak; 20 urteren buruan ezin da berdin mantendu. Itzulpen automatikoa, adibidez, ez dago berariaz aurreikusita ikasketetan. Noren buruan sartzen da itzulpengintzako ikasleek ez dutela ezer jakin behar itzulpen automatikoaren inguruan? Ikasketak ez dira errealitatera egokitzen ari, eta ikasleei ematen zaienaren eta beharrezkoa izango dutenaren arteko distantzia gero eta handiagoa da. Uste dut goitik beherako berregokitzapen bat behar duela graduak, baina ez merkatuari egokitzeko, jendartearen errealitateari egokitzeko baizik.\nZuri zeuri zer ekarpen egin dizu irakasle esperientzia honek?\nItzela. Hasteko, asko ikasi dut, itzulpengintzaz gogoeta egin behar izan dudalako. Ez da nahikoa ikasleei “nik hau honela egiten dut” esatea, azaldu egin behar diezu zergatik egiten duzun horrela. Eta ikasleekiko harremana zoragarria izan da. Zorte handia izan dut talde txikiak izan ditudalako beti, eta oso harreman gertukoa izan dut ikasleekin. Gainera, ikasleek begi onez begiratzen digute lanbidetik gatozen irakasleoi, eskertu egiten dute gure esperientzia, eta errazagoa da irakaslearen eta ikasleen arteko ohiko arrakala gainditzea. Asko irakatsi didate: haiengandik ikasi dudanagatik eta haiekin jarduteko irakurri eta ikasi egin behar izan dudanagatik. Niretzat oso eskola ona izan da, baita maila pertsonalean ere.\nErabaki asko hartzen ditugu itzultzaileok, eta horretaz jabetu ezean korronte nagusi batera biltzen ari gara ohartu gabe\nZuzentasunaren pisua produktu batzuetan gehiegizkoa da, eta askatasun hori hartzea aberastasuna da\nEIZIEk bere txikian lortu duen gauza garrantzitsuenetako bat da lanbidearen kontzientzia hartu dugula denok\nItzulpengintza eta Interpretazio ikasketek goitik beherako berregokitzapen bat behar dutela uste dut, baina ez merkatuari egokitzeko, jendartearen errealitateari egokitzeko baizik


Sailahezkuntza-Albisteak - Azpeitiko Udala\nHaurrentzat egitarau bateratua osatu da Gabonetarako\nAzpeitiko Udalak, Festa eta Gazteria sailen bidez, Kultur Mahaia, Bertan Merkatari Elkartea eta Urolab eragileekin batera, haurrentzat egitarau bateratua antolatu dute Gaboetarako. Ostiralean hasiko dira ekintzak, Sanjuandegiko Azoka Herritik egitasmoarekin. Bertan elkarteak ere, zozketa eta erosketa bono berezien kanpaina abiatu du. Hauez gain, ordea, beste hamaika ekintza ere izango dira; jolasak, tailerrak... Modu honetan, DBHko ikasleei zuzendutako teknologia tailerrak izango dira abenduaren 22an, 23an eta 24an, eta abenduaren 19a baino lehen eman behar da izena Gazte Informazio Bulegoan. Hilaren 22an 16:00etatik 19:00etara izango da saioa, abenduaren 23an egun osoz eta 24an, berriz, goizez egingo dute tailerra 10:00etatik 13:00etara bitartean. Tailerretan parte hartzeko 30 euro ordaindu beharko da, eta egitasmoaren helburua da teknologia berriak modu arduratsuan erabiltzen irakastea. Horretarako, gaztetxoei robotikaren oinarriak azalduko dizkiete, talde lana sustatuz.\tGehiago irakurri\nAste honetatik hasita, Loiolako liburutegia abenduko eta urtarrileko asteburuetan zabalduko da ikasleentzat\nLoiolako Santutegiko liburutegia abendua eta urtarrileko asteburuetan zabalduta egongo da Azpeitiko Udalak eta Loiolako Erretoretzak lortutako akordioari esker. Honela, asteburu honetatik hasita, herriko zein eskualdeko ikasleek Loiolako instalazioak erabili ahal izango dituzte azterketak prestatzeko. Liburutegia irekita egongo den asteburuak honako hauek dira: abenduak 5, 6, 12, 13, 26 eta 27 eta urtarrilak 2, 3, 9, 10, 16 eta 17 eta ordutegia berriz, 09:00etatik 13:00etara eta 15:30etik 19:00etara bitartean izango da. Loiolako arduradunek aurreratu dutenez, oso garrantzitsua da liburutegira sartu ahal izateko karneta eduki eta sarreran zenbakia idaztea. Gainera, ikasgelak ikasleentzat bakarrik egongo dira zabalik, hau dela-eta, ikerketak edota liburu eskaerak egin nahi dituztenek, astelehenetik ostiralera joan daitezke.\tGehiago irakurri\nGurasoei zuzendutako tailerra izango da ostegunean, jostailu ez sexistak bultzatzeko kanpainaren baitan\n"Herritarrak, gure haur eta gaztetxoak harreman parekideago eta justuagoetan hezteko ditugun jarrera eta erabakietan hausnartzera animatu nahi ditugu", aurkeztu du Hezkuntza batzordeburu den Leire Goenagak jostailu ez sexisten aukera bultzatzeko kanpaina. Haurtzaroa, bizitzako aldi erabakigarri bat da, etapa honetan zehar bizitako esperientziek behin behineko aztarna uzten dute. Gainera bizipen hauen bitartez, pertsonen rol sozialak, autoestimua, errespetua, lankidetza eta beste hainbat balore finkatzen dira. Umeek jolasen bitartez ezagutu eta besteekin erlazionatzen ikasten dute. Horregatik, oso garrantzitsua da erabiliko dituzten jolas eta jostailuen aukeraketa, hauen bitartez, inguruarekin interakzioa izatea lortzen dutelako.\tGehiago irakurri\nEtorkiZUn egitasmoa haur eta gazte etorkinei euskara-errefortzua emateko helburuarekin sortu zen 2006 urtean. Dagoeneko 10 urte igaro dira eta guztira, 874 ikasle igaro dira bertatik. Aurtengo ikasturtean ere egitasmoa abian jarri da, 87 ikaslerekin. "Etorkinen gizarte eta hizkuntza integraziorako egitasmoa da. Azpeitiarrok nagusiki euskaraz bizi gara, euskara harremanetarako tresna ez ezik koesio sozialerako instrumentua ere badenez, ezinbestekoa zaigu etorkinei euskaraz ikasteko baliabideak ematen jarraitzea", agertu du Hezkuntza baotzordeburu den Leire Goenagak.\tGehiago irakurri\nAzpeitiko Udal Hezkuntza sailak ikasturte berrirako ikastaro eskaintza berria prestu du. Guztira 8 ikastaro eta tailer dira aukeran jarriko direnak; Marrazki artistikoa eta margolanak, Eskulanak, Puntua, Ebaketa eta jantzigintza, Gitarra, Umetxo bat dugu gure bizitzan, Haurdunaldirako ikastaroa eta Arabea. Izena emateko epea irekita dago jada, eta horretarako, interesatuek ikastaro bakoitzeko arduradunarekin jarri behar dute harremanetan. Ikastaro eta tailerrak honako hauek dira;\tGehiago irakurri


March 2013 – GUARDETXEA\nZer da Klown bat. Pintatuta dagoen aurpegia? Zapata handi batzu, galtza zabal batzu, sudur gorri bat?\nKlown-a hori ere bada, baina ez bakarrik. Klown izatea, eskuzabal izatea da, emozioak eskaintzea, baldartasuna, porrota, jendeak klown-arekin batera barre egin dezan. Egun batez, lagun bati galdetu nion, zer ote zen beretzako klown izatea. Niretzako klown-a maitasuna da, erantzun … Continued\nPatxi Irurzun-en azken liburuaren aurkezpena\nApirilak 13-an larunbatez, 12:00tan, Patxi Irurzun-ek bere azken liburua aurkeztuko digu “La tristeza de las tiendas de pelucas”. Espainiako printzea bultzatzen duen gizon bat; Spiderman langabezian eta bertigoarekin; onddo nuklear bat Eco-hiri baten VPO blokeetan hazten dena; Fray Spray, apez grafiteroa; Barça eta Real Madrid-en partidoa batak bestearen kamisetak jantzita dauzkatela, western bat bi errega … Continued\nArgazki ekintza tailerra – ETXE KALERAKETEI STOP\nEtxe Kaleratzeak Stop Gipuzkoa kolektiboak antolatutako tailer hau Donostiako Giza Eskubideen Zinemaldiaren programaren barruan antolatu da, argazkigintza baliabide lagungarria baita etxebizitza eskubidearen alde egiteko; espainiar estatuan egunero urratzen den oinarrizko eskubidea. Enmedio kolektiboko kide den Oriana Eliçabek emango duen tailer honek, teoria eta praktika uztartuko ditu eta ezagupen eta esperientzia batzuk partekatzea du helburu, lanabes … Continued\nTailerista: ANTXÓN ORDÓÑEZ BERGARECHE Egunak: Uztailak 15-19 – 30h Ordutegia: 10H-14H bazkaria 15H30-17H30 Prezioa: 120€/pertsonako HELBURUA: Ikastaro honek jokua, komedia improbisazio teknikak eta ikusleekiko interazioak praktikan jartzean sortzen diren ideien LAB-a proposatzen digu. Non jokua eta antzerki fisikoaren teknikez baliatuz pertsonaiak sortzen jungo dira. Abiapuntua mugimendu eta pentsamenduaren garbitasuna izango du prozesu honek, aldi berean pertsonaiak era … Continued\nKrabelinen iraultza: hitzaldia + proiekzioa\nPORTUGAL: monarkia, errepublika, diktadura, Krabelinen iraultza: diktaduraren amaiera. PESSOA, TORGA, SARAMAGO. 18:30: Lorenzo Tejerina-ren hitzaldia 20:00: “Capitanes de Abril” pelikularen proiekzioa María de Medeiros (2000) – 123 min 1974-ko apirilak 24-etik 25-eko gauan, portuges armadako hainbat ofizialorde Salazar-en erregimenaren aurka oldartzen dira. Ekintza hura historiara pasako da “Krabelinen iraultza” izenarekin. Pelikulak Salgueiro Maia kapitainaren historia birsortzen … Continued\nTailerista: Iván Prado Egunak: Uztailak 20-21 – 12H Ordutegia: Larunbata: 10H00-14H00 / bazkaria / 15H30-19H30 Igandea: 10h-14h Prezioa: 50€/pertsonako Helburuak Gure barruan dagoenak dirdiratu eta durundatzen du. Birikak bizitzaren odol bihurtzen dituen aireak bezala, gure barreak, birberritzen gaitu eta bizitzari irekitzen gaitu. Barre egin beldurrak eta armadurak askatzeko; barre egin gure ridikuloaz barre egiten dutela gozatzen ikasteko, … Continued\nTailerista: Gerry Regitschnig Egunak: Uztailak 13-14 – 16H Ordutegia: 10h00-14h00 / bazkaria / 16h00-20:00h Prezioa: 65€/pertsonako Hizkuntza: Kurtsoa inglesez izango da, eta itzulpen zerbitzu bat egongo da gazteleraz Helburuak Gure barruan dagoen tontoa bilatuko dugu eta daukagun dibertsioa aterako dugu gure klown propioa topatzeko. Gure fisikoa aztertuko dugu postura eta jestu umoretsuak ezagutzeko mugimenduaren bidez. … Continued\n05 Javier Burón #hitzaldia – 18:30 ETXEBIZITZA BURBUILA: Zergatik gertatu da? Zergatik ez da beste herrialdetan gertatu? – JAVIER BURÓN. INFORMAZIO GEHIAGO 12 Grises – 22:00 Kontzertua: GRISES – Rock-pop-elektroniko-indie – “No se alarme señora, soy soviético’ disko berriaren aurkezpena. INFORMAZIO GEHIAGO 13 Patxi Irurzun-en azken liburuaren aurkezpena – 12:00 “La tristeza de las tiendas … Continued\nMaiatzak 4, larunbata, gaueko 21:30TaN.\nHITZALDIA: Etxebizitza burbuila\nAPIRILAK 5 ostirala 18:30 JAVIER BURÓN-en hitzaldia ETXEBIZITZA BIRBUILA: Zergatik gertatu da? Zergatik ez da beste herrialdetan gertatu? http://leolo.blogspirit.com\nAPIRILAK 28 – 19:30 EL ABRAZO DE LA ARAÑA (Kon-fusion teatro) – 5€ ‘El abrazo de la araña’, harritu egingo gaituen ikusgarria da. Drama, umorea eta bortizkeria batzen dituena… Hori guztia justifikatuta. Pertsona batek hil edo biziko EGIA ezagutzeko egiteko prest denaz hitzegiten du. Bortizkeriaren gaiak buruhauste dexente eman zizkidan, ez nuelako nahi jokoz kanpo … Continued\nAHOTSAREN NAZIOARTEKO EGUNA ospatzeko, KIRKIT ENSEMBLE taldeak gaualdi berezia antolatu du kontzertuak, dantza, dokumentala eta dj-ekin. Juan Carlos Garaizabal eta Arantza Iglesias artisten presentziarekin kontatuko dugu ere. Prezioa: 8€ KIRKIT ENSEMBLE Kirkit Ensemble taldea kantagintzaren zaletasunik sortzen da. BETTINA ARAGóN, OIHANA LEKUONA, ELENA GORROTXATEGI, ANE MIREN ODRIOZOLA, ANGELIKA HUISGEN abeslariek osatzen dute. Kirkit, nomadek erabiltzen … Continued\nVENDETTA – atzo, gaur eta bihar\nBere hirugarren diskarekin “ATZO, GAUR ETA BIHAR”, Vendettak bide berri eta iradokitzaileak irekitzen segitzen du, pauso irmo eta seguru batekin. Modu arrakastatsu, zail eta adierazgarri batean. Ahotsa zarrasteldua, izate eta soinu propioa, taldearen ibilbidea aberasten. Abestiz abesti oraina bizitzen etorkizun hoberenetara berehala eraman nahi gaituena. 8€ aurre salmentan / 10€ han bertan INFORMAZIO GEHIAGO ETA … Continued\nGRISES – disko berriaren aurkezpena\nOstirala APIRILAK 12 – 22:00 “GRISES taldeak bere disko berria aurkeztuko du: ‘No se alarme señora, soy soviético’. Bigarren lan honetan, pop elektroniko optimistaren ildo bera mantentzen du taldeak, ‘El hombre bolígrafo’ lehenengo diskoan jorratutako estiloa, gaur egungo musika tendentzia ilun eta etsipenetik aldentzen dena. Disko anakronikoa dela esan genezake, hasiera batean ematen duelako une … Continued\nLarunbata Martxoak 16 – 20:45 Disko berriaren aurkezpena: HIVERLAND+EMBERSLAND+ORION CHILD HIVERLAND www.hiverland.com: “Dreamcatcher” izeneko bigarren diskoaren aurkezpena SANTOGRIAL Records-en argitaratua. EMBERSLAND www.embersland.com: “Sunrise” lehen diskoaren aurkezpena, Mika Jussila-k masterizatua Finlandiako FINNVOX estudioetan. ORION CHILD http://orionchild.bandcamp.com UFI, Musika Independientearen sarietan 2010-ko “Heavy disko hoberenak” izendatuta, nazio mailan beste hainbat sariren artean. Dudarik gabe, Donostian aurten ikusi … Continued\nBeste urte batez, seigarrena iadanik, Lupak aurrera darrai! Lupa dokumenatlen mostrak Donostia eta Oreretako pantailak alaituko ditu aurtengo aste santuan. Filme pertsonal, politiko eta poetikoak, egileek beraiek aurkestuta. Programazio osoa HEMEN


Beharrezko pintura kalkulatu | Consumer\nBeharrezko pintura kalkulatu\nPintura-mota bakoitzaren errendimendua eta hormen eta sabaiaren neurria ezagutu behar dira.\nIrudia: Sebastian Etchevest\nPintatzen hasi aurretik, garrantzitsua da zenbat pintura beharko den jakitea. Okerreko kalkulu baten ondorioz, produktua aurreikusitakoa baino lehen amai daiteke edo soberako bat gera daiteke. Hori saihesteko, nahikoa da bi neurri erraz kontuan hartzea: pinturaren errendimendua eta pintatu nahi diren metro koadroak.\nPintura guztien errendimendua, gutxi gorabehera, produktuaren litro bat edo kilo bat estaltzen duen metro koadrotik abiatuta neurtzen da. Kalkulu horrek kontuan hartu behar du azaleraren porositatea, kanpoaldeetan handitu egiten baita eta, beraz, pintura-gastua handiagoa baita.\nBarrukoa. Litro bakoitzeko, ur-pinturek 9 eta 15 metro koadro bitarte estaltzen dituzte, olio-pinturek 12 eta 17 metro bitarte, eta inprimazio-pinturek 15 eta 18 metro bitarte.\nKanpokoa. Litro bakoitzeko, emultsio indartuko pinturek 3-6 metro karratu estaltzen dituzte, eta kanpoko emultsioko pinturek 4-10 metro karratu.\nGela baten azalera ezagutzen ez bada, pintura erosi aurretik neurtu behar da. Horma bakoitzaren metro karratuak zabalera altuerarekin biderkatzean kalkulatzen dira. Pareta guztien baturak gelaren azalera osoa ematen du. Gainera, sabaia pintatu nahi bada, prozesua bera da: zabalera eta luzera biderkatzen dira.\nPintura-lanen plangintza funtsezkoa da. Lehenik eta behin, ondo aztertu behar dira pintatu eta konpondu nahi diren gainazalak. Edozein akats ikusten da pintatzen denean. Bestalde, gainazal porotsuek edo zementuzkoak pintura gehiago xurgatzen dute.\nKalteak konpondu eta lan-agindu bati jarraitu behar zaio.\nPlangintza egokiak, gainera, prozesuaren garbiketa bermatzen du, eta horrek tindagaien kalitatea hobetzen du. Etxebizitzan hautsa eta zikinkeria egotea saihestu behar da, pintura hondatu baitezakete. Izan ere, jendea bizi den etxebizitzetan ez da komeni altzariak mugitzea pintatzen den bitartean, hautsa sor baitaiteke.\nGarrantzitsuena lan-agindu bati jarraitzea da, pinturarekin zikindu edo zikindu daitezkeen zati guztiak estaltzea (entxufeak, etengailuak, errodapiak, zorua) eta beti inguruan ur-ontzi batekin lan egitea, brotxa edo erabiltzen den beste edozein tresna garbitzeko.\nerrendimendu kalkulatu metros cuadrados-eu Pintura-eu pintura-mota


Urte hasierako albisteak\n16·01·22 | 23:15\n2022. urtearen hasierarekin bi albistek bereziki asaldatu gaituzte. Bata, genero indarkeriaren ondorioz Nafarroan hildako lehenbiziko emakumearen kasua. Eta, bestea, lan istripuz hildako pertsona kopurua; 3 dagoeneko Euskal Herrian.\nGenero indarkeriaz hiltzen direnak, kasu gehientsuenetan, guztietan ez esateagatik, emakumezkoak dira. Eta lan-istripuetan hiltzen diren pertsonak, gehientsuenean, guztietan ez esateagatik, gizonezkoak dira. Esan beharrik ez dago, lan-istripu gehientsuenen tipologian lan oso gogorrak deskribatzen direla, ia kasu gehientsuenetan, guztietan ez esateagatik, gizonezkoek baizik betetzen ez dituztenak. 2021ean 62 pertsona hil ziren lan istripuz Euskal Herrian. Eta 2022an, hiru daramatzagu, jada. Barakaldon bat, Gasteizen bat, eta Ikaztegietan beste bat.\nBada, ordea, gure arreta deitzen duen beste datu bat eta zera da: bai Gasteizko eta bai Ikaztegietako heriotzak altueratik eroritakoak izan dira. Baita El Bustokoak ere, zauritu baino ez badira egin ere, bi langile, hamar metroko altueratik erori izanagatik zauritu dira.\n2021eko lan istripuz hildako pertsonen portzentaje zati bat ere, altueratik erori izanagatik erregistratu ziren. Emakumezko gazte bati entzun diot esaten, errespetu osoa diola gizonezko askok eta askok egiten duten lan arriskutsuari, eta amorru konteniezina sentitzen duela hauek lanean bizitza galdu behar izanagatik. Batik bat, azpimarratzen du, altueratik erortze hori, emakumezkoari ez litzaiokeelako gertatuko.\nAdierazpenaren atzean dagoena, ezbairik gabe, hausnarrerako gonbitea da. Beharbada pentsatu beharko genuke, lan-prebentziorako prestakuntza ematen duten teknikari-irakasleak, kasu gehientsuenetan, emakumezkoak beharko luketela izan; edota lan-prebentzioko enpresa arduradunek ere, beren gehiengoan, guztietan ez esateagatik, emakumezkoek beharko luketela izan.\nBerdintasuna lanean ez baita zenbaki kontua bakarrik. Bada baita ere, oreka bilatzea, hau da, genero batek besteari zer ekarri egin diezaiokeen bilatzea, emaitza hobea izan dadin.


Osakidetzak glukosa monitorizatzeko sistema berria ezarriko du 18 urtetik beherakoentzat. Deia, Noticias de Bizkaia\npazienteen bizi kalitatea hobetzeko\nOsakidetzak glukosa monitorizatzeko sistema berria ezarriko du 18 urtetik beherakoentzat\nSistema hori dagoeneko erabiltzen da Europako zenbait herrialdetan\nEUROPA PRESS - Viernes, 28 de Julio de 2017 - Actualizado a las 12:10h\nLa diabetes es una patología crónica y metabólica caracterizada por niveles elevados de glucosa en sangre (DEIA)\nEusko Jaurlaritzako Osasun Sailak eta Osakidetza Euskal Osasun Sistemak erabaki dute glukosaren etengabeko monitorizazio sistema berria sartzea, denbora errealean, 18 urtetik beherako diabetiko guztientzat, eta, horrela, intsulina eman aurretik neurtzeko hartzen dituzten sastada guztiak saihestu. Sistema hori dagoeneko erabiltzen da Europako zenbait herrialdetan eta pazienteen bizi kalitatea hobetzen du.\nBILBO. Horrela jakinarazi du ostiral honetan Jon Darpon Osasun sailburuak prentsaurrekoan, Bilbon. Berarekin batera izan dira Sonia Gaztanbide Diabetesaren Espainiako Sozietatea Fundazioko presidentea eta Juncal Telleria Diabetikoen Gipuzkoako elkarteko presidentea.\nSistema ezartzeko akordioa ostiral honetan bertan berretsi du Osakidetzako Administrazio Kontseiluak, eta horrela, Euskadiko Diabeteserako Batzorde Aholkulariak eginiko gomendioari erantzun dio. Kontsulta organo horren oharrei jarraikiz, Osakidetzak sistema berria bere zerbitzu zorroan sartuko du, urtea amaitu aurretik, hasiera batean 1 motako diabetesa duten 18 urtetik beherako adingabe guztientzat.\nHorrela, ziztada kapilarrak egin beharrean, egungo sisteman egin behar den bezala, metodo berria sentsore adabakia izango da, odoleko glukosa maila neurtuko duena. Beraz, horrela, pazientearen bizi kalitatea hobetuko da.\nOsakidetzaren datuen arabera, gaur egun, 400 pertsona inguruk jasoko dituzte monitorizazio sistema berria ezartzeko erabakiaren onurak. Zenbatetsi da gaur egungo sistema berriarekin ordezkatzeko kostuaren gorakadak 330.000 euro gaindituko lituzkeela.\nAurrerago, sistema berria aplikatzeak ekarriko dituen emaitzen ebaluazioaren bidez, diabetes mota bera duten eta sarritan edo oharkabean hipogluzemia jasaten duten edo lan okupazio arriskutsuak gauzatzen dituzten paziente helduetara zabaltzeko aukera balioetsiko da.\nEuskadin, Europako gainerako lekuetan bezala, eta herritarren ezaugarri demografikoak eta bizi estiloko aldaketak kontuan hartuta, diabetesa areagotu egin da, baina prebalentzia Espainiako Estatuko batez bestekoa baino txikiagoa da.\nOsakidetzako profesionalek egindako eta Jaurlaritzak osorik finantzatutako ikerketa baten arabera, mellitus diabetesaren prebalentzia Euskadin 18 urtetik gorakoetan %10,6koa da;Espainian, metodologia berarekin eta helburu berarekin egindako azterlanetan ikusi zen prebalentzia %13,8koa da.\nDarponek azaldu duenez, gaixotasunaren inpaktua txikiagoa izateko, eta bilakaera kontuan hartuta, diabetesean esku hartzeko, zerbitzu zorro ona izateaz gain, osasuneko prebentzio eta sustapen ekintzak behar dira, gaixotasunaren prebalentzia murrizteko faktore erabakigarri gisa, bai eta prestakuntza eta hezkuntzarako sarbidea ere. Faktore horiek guztiek bizi kalitate hobea eta biziraupena areagotzea ekarriko dute.\nDiabetesaren prebentziorako, bizi estilo osasungarriak hartu behar dira. Izan ere, frogatu da lotura dagoela obesitatearen, ariketa fisiko urriaren eta diabetesaren artean. Beraz, bizitzako ohitura osasungarriak izateak diabetesa izateko aukerak murrizten ditu. Oraintsu egin diren azterlanek egiaztatu dute bizi estilo osasungarrien bidez, 2 motako diabetes kasuen %90 prebenitu daitezkeela.\nHori dela eta, 2013-2020 aldirako Jaurlaritzaren Osasun Planak arreta berezia eskaintzen dio gaixotasun horri, eta prebentzioan esku hartzeko ekimen zehatzak garatzen ari dira, osasuna eta bizi estilo osasungarriak sustatzeko eta, horrela, arrisku faktoreak murrizteko.\nOsakidetzak lehen mailako arretarako profesionalak, familia medikuak, pediatrak eta erizainak ditu, diabetesaren prebentzioko eta kontroleko lana egiteko. Lan hori diziplina anitzeko endokrinologiako taldeekin osatzen da.\nEra berean, Osakidetzak martxan ditu "Nire diabetesa zaintzen" tailerrak, Osasun Eskolaren eta Paziente Bizia programaren barruan. Bertan, gaixotasuna zaintzeko autonomia izaten, osasunarekin erantzule izaten, gaixotasunaren alderdi guztiak ezagutzen eta gaixotasunak ekar ditzakeen emozio negatiboak kontrolatzen, alegia, osasun hobea izaten ikasten da. Programa horren bidez, dagoeneko, 3.000 pertsona inguruk jaso dute prestakuntza.\nPazienteak hezteko zeregin horretan, balio handia du Euskadiko diabetesaren elkarteek egiten duten lana. Osasun sailburuak diabetesa duten pertsonen alde egiten ari diren lanagatiko esker ona adierazi die, "gaixotasun hori duten pertsonei emandako laguntza, esperientzia eta aholkuengatik".


Presoentzat egoera blokeatua da | Presoentzat egoera blokeatua da – iparraldekohitza\n‘Orain presoak’ lelopean, manifestaldiak eginen dira bihar Baionan —17:00etan, Errepublika plazatik— eta Bilbon. Administrazioak 27 euskal preso politiko ekarri ditu Mont-de-Marsan eta Lannemezango presondegietarat, baina, gainerakoentzat —horietan emazte presoak—, egoera blokeatua da.\n• Jeanine Beyrie Xenbero: “Errepresio instituzio bat da kartzela, jendea haurtu nahi duena”\nBadu bulta bat jada —2014tik—Frantziako presondegietan diren euskal preso politikoak hasiak direla galdegiten hurbilago den espetxe batera aldatuak izatea. Baina joan den udaberrian baizik ez dira gauzak hasi mugitzen.\nBi motatako aldaketak dira: jada kondenatuak eta zigor luzeko zigorretxeetan direnek egin lekualdatze galdea, alde batetik; berriki zigortuak izan eta oraino presondegi arruntean direnek egina, bestetik. Bidea arras administratiboa bada ere, azken hitza Frantziako Justizia Ministerioak du, hark baitu ematen baia ala eza. Xantiana Cachenaut abokatuak segitzen ditu hurbiltze eskaerak, eta esplikatu du nola egiten den: “Afektazio aldaketa eskaera egiten da kartzelako auzi idazkaritzan. Presondegiak abisu bat idazten du presoaren eskaeraz, igoarazten du ministeriora, eta hark erabakitzen du”. Mont-de-Marsan eta Lannemezango presondegietara ekarriak izan diren preso guziek bere baitarik galdea egin dute: ez da administraziotik etorri den ekinaldi bat. Haatik, ministerioak DPS edo preso bereziki zainduaren estatusa kendu die batzuei, presondegi aldaketa aisago egiteko.\n“DPS estatutuak erran nahi du segurtasun neurri bereziak badirela. Usaian, preso bat baino gehiago mugi ditzakete furgoneta batean, baina DPSentzat ez da hala: pertsona bakarrarentzat auto bat ezartzen dute, motoak aitzinetik eta gibeletik. Dispositibo handi bat, hots”. Gero, tratamendu ezberdina dute preso arruntei konparatuz. Bizkitartean, gertatu presondegiaren araberakoa da. “Kartzelak aplikatzen ditu DPS neurriak, edo ez. Askotan, kondenatuen zigorretxeetan aspalditik ezagutzen dituzte presoak, ikusten dute ondo pasatzen dela, eta gertatzen da ez aplikatzea. Baina presondegi arruntetan gertatzen da DPS ez den preso bati neurri beren aplikatzea; adibidez, bi orduetarik esnatzea gauetan. Hori presoentzat oso gogorra da”. Beste neurrien artean dira presoa lekualdatzen denean zangoak eta eskuak lotzen zaizkiola eta zaindariz inguratua dela hurbiletik. 2017ko uztailean, 36 euskal preso ziren oraino bereziki zainduen estatusarekin. Gaur egun, dozena bat dira. Horretan ere deliberoa ministerioarena da. Urte guziz berritzen zaio presoari estatusa; beraz, urtero parada badu ministerioak kentzeko. “Batzorde bat biltzen da kartzelan, eta presoari bi aukera ematen zaizkio: edo oharrak idatziz egitea, edo ahozko eztabaidara joatea. Preso gehienek, gutienez, idatzizko oharra egiten dute. Ministerioak erabakitzen badu DPSa mantentzea, aukera dugu errekurtso administratibo baten sartzeko administrazio auzitegian. Baditugu hainbat bideratuak bai administrazio auzitegian, bai dei auzitegian”.\nEzezkoa ematen duenean ministerioak, “motibazio erabat politikoengatik” dela salatu du Cachenautek. “Kasu gehienetan esaten dute presoak ihes egiteko aukera badagoela, sustengua izan dezaketela kanpoan ihesaldi bat antolatzeko, ez dutela erabat moztu militantzia politikoarekin edo erakundearekin”. Ez du horregatik epaimahaiak datu konkreturik aurkezten susmo horien frogatzeko. “Batzuetan hala diote, baina elementurik ekarri gabe, eta beste batzuetan da euskal presoen kolektibo gisa egiten dituzten mugimendu politiko batzuengatik: adibidez, afixak jartzea ibilaldi denboran. Dena den, estatutu hori erabat politikoa da. Batzuentzat mantentzeko erabiltzen dituen argudioak ez ditu atxiki besteentzat”. Gertatzen zaie erratea presoak auzibideak oraino irekirik dituelako Espainian atxikitzen diotela.\nFrantziako presodengietan atxiki 47 presonerretarik 27 dira, beraz, Mont-de-Marsan eta Lannemezanen artean. “Lehen aldia da gertatzen dela holako kopuruak izatea Euskal Herritik gertu. Haientzat aldatzen du gauza asko”, uste du abokatuak. “Beti kezka handi bat izan zaie jakitea familiakoak bideetan direla eta gerta dakiekeena. Bideko arriskuak, gehi kartzelara berandu iristea eta bisita galtzea”.\nBi kartzeletan euskaldun andana bildurik izateak egunerokoa aldatu diela dio: “Bai Lannemezanen, bai Mont-de-Marsanen elkarrekin dira, eta ez da inoiz gertatu euskal presoak hola izatea. Zeldetan bakarrik dira, baina egunean zehar elkartzen dira. Horrekin oso pozik dira”.\nLannemezan zigor luzeko presondegia izanki, baldintzak doi bat hobeak dira. Mont-de-Marsanerat etorri direnetan badira zigor luzeko zigorretxe batetik jinak, eta haiek galdu dute baldintzen aldetik: “Egia da zentraletan bisita ordu aski zabalak direla, eta hor murriztuak izan zaizkie. Batzuek galdu dute pixka bat bizi baldintzetan, baina hurbilketaren ondorio baikorra azpimarratzen dute preso guziek”. Bereziki, presondegia hurbilago izateak ekarri hobekuntza: “Batek esan digu familia lasai etortzen ikustea, pozik, ez nekatuta, kristoren irabazia dela”. Hamar preso gelditzen dira gizonetan ministerioak hurbilarazi ez dituenak. “Badira Reaun direnak [Mikel Albisu Iriarte eta Mikel Karrera Sarobe]. Batek kartzelaldia bukatuko du laster, hilabete baten buruan. Gelditzen da Jakes Esnal Saint-Martin-de-Ren. Bat Moulin-Yzeuren [Aitzol Iriondo Yarza], eta beste bat Arlesen [Garikoitz Aspiazu Rubina]. Bi Mureteko presondegian: Joseba Fernandez eta Ion Parot. Berriki kondenatu dituztenak, bestalde: abenduko epaiketan zigortu dituzten Xabier Goienetxea eta Iñaki Reta. Azkenik, David Pla, otsailaren 4an eta 5ean epaituko dutena, Iratxe Sorzabalekin batera”.\nPlaz aparte, beste guziek hurbiltzeko galdea egina dute, eta arraposturik gabe dira. Bi hilabeteko epea du administrazioak ihardesteko. Ez badu hala egiten, ezezkoa bezala da, eta abokatuek errekurtsoa jartzen dute. Horiek horrela, gobernuarekin solasak eraman dituzten Euskal Herriko bitartekariek errana dute solasak moztuak bezala dituztela ministerioarekin, eta hurbildu gabe gelditzen diren presoentzat argi da blokeatze zerbait badela. Helene Davo Justizia ministroaren kabineteko zuzendariorde eta horra arte euskal presoen gaian solaskide izan denak ulertarazi du biktima elkarteek preso batzuk begitan dituztelako geldituak direla.\nEmazteak beti petzero\nEmazte presoak ere urrundurik eta barreiaturik uzten ditu administrazioak. Gehiago dena, hurbiltzeko aterabiderik gabe: “Egia da ez dela emazte zigorretxerik Euskal Herritik gertu, baina, berez, hurbiltasun eskubideari begira, administrazioari dagokio hori konpontzea. Adibidez, gizonen espetxe batean ireki edo erreserba dezake solairu bat emakumeentzat”. Ez dira horretarik ari momentuko.\nHamar dira euskal emazte presoak Frantziako kartzeletan: Reaun, Marixol Iparragirre, Izaskun Lesaka, Ainhoa Ozaeta eta Iratxe Sorzabal; Roannen, Alaitz Aramendi, Lorentxa Beyrie eta Itziar Moreno; eta Rennesen, Alaitz Areitio, Marina Bernardo eta Saioa Sanchez.\nEHZ berritua ekaineko azken asteburuan egingo dute


Egunkaria aurrera » Elkarrizketak segitzeko lain ez, baina itzulpenak egiteko, bai\nElkarrizketak segitzeko lain ez, baina itzulpenak egiteko, bai\n2010, urtarrilak 13\nMiaketetan euskarazko agiriak esku artean zituzten bakoitzean, ‘Iñaki’ delako guardia zibilari deitzen zioten, topatutako hura zer zen galdetzeko. Hura da akusatuen telefono entzuketa batzuk itzultzeaz arduratu zen guardia zibila. Atzo, akusazioen eskariz, lekuko gisa deklaratu zuen Egunkaria auzian, eta elkarrizketa bat jarraitzeko lain ez dela onartu ostean, telefono entzuketen itzulpenen laburpenak berak egiten zituela aitortu zuen. Hona hemen Jose Mari Elosuak guardia zibil horri egin zion galdeketaren zati bat:\nJose Mari ELosua (J.M.E): Badakizu duzu euskaraz?\nGuardia zibila (GZ): Pixka bat.\nJ.M.E: Zein maila duzu?\nJ.M.E: Elkarrizketa bat jarraitzeko adina?\nGZ: Ez, horrenbeste ez.\nJ.M.E: Akusatuetako batzuen telefono entzuketetan parte hartu al zenuen?\nGZ: Bai, batzuetan.\nJ.M.E: Epaitegiei elkarrizketa horien laburpenak ematerakoan esku hartu al zenuen?\nJ.M.E: Elkarrizketak gehienbat euskaraz ziren. Adibidez, Uriaren elkarrizketaren bat entzun zenuen?\nJ.M.E: Haietako zenbat ziren gazteleraz?\nGZ: Gutxi, egia esan.\nJ.M.E: Zenbat euskaraz?\nJ.M.E: Hala izanda, zeuk aurkeztu zenituen elkarrizketen laburpenak auzitegian?\nEpailea: Gakoa ez da nork aurkeztu zituen laburpenak, baizik eta nork laburtu zituen. Zuk egin zenituen laburpenak?\nJ.M.E: Beraz, zuk egin zenituen laburpenak.\nJ.M.E: Badakizu euskara hizkuntza?\nGZ: Oinarrizko maila…\nJ.M.E: Baina zuk esan didazu elkarrizketak ez zenituela ulertzen. Hori galdetu dizut hasieran, eta ez duzula ulertzen esan didazu…\nGZ: Oinarrizko maila dut, elkarrizketa normal bat ulertzeko adina, oso hitz teknikoetan sartu gabe.\nJ.M.E: Beraz, entzun egiten zenuen, eta jakite maila horrekin, zer egiten zenuen, itzulpena? Edo zuzenean laburpena egiten zenuen gaztelerara?\nGZ: Aurrena itzulpena egiten zen, eta gero laburtu egiten genuen.\nJ.M.E: Zuk egiten zenuen laburpena?\nGZ: Bai, beste lankide batek eta biok egiten genuen.\nJ.M.E: Euskarazko ikasketa titulazioren bat badaukazu? Oinarrizkoa, B, D…?\nJ.M.E: Zein tokitan egin dituzu ikasketak?\nJ.M.E: Donostian non? Zentro ofizial batean? Ikastola batean?\nGZ: Ni han bizi nintzen, Intxaurrondon.\nJ.M.E: Intxaurrondon bertan ikasi zenuen?\nGZ: Ez, kanpoan.\nGZ: Institutuan, eskolan… hango bizi normala.\nJ.M.E: Beraz, txikitatik dakizu euskaraz?\nGZ: Bai. Han, ingelesa jakiten den gisara jakiten da euskara.\nJ.M.E: Familian ikasi duzu?\nGZ: Ez, eskolan eta han bizita.\nJ.M.E: Alegia, zure gurasoek ez zekiten euskaraz, eskolara joaten zinen eta euskaraz ikasi zenuen?\nJ.M.E: Ze ikasketa eredutan?\nGZ: Euskaraz irakasgaia bakarrik ematen genuen.\nElosuak galderak amaitu zuenean, Joan Mari Torrealdairen abokatu Felix Cañadasek guardia zibilaren jakite maila agerian jarri nahi izan zuen. Horretarako, epaileari baimena eskatu zion guardia zibilari galdeketa euskaraz egiteko. Epaileak ezetz erantzun zion.\n« «Indarberrituta» daude auzipetuak Fiskalaren lehen galderak »


Jabari publikoaren erabilera pribatibo edo probetxamendu bereziaren tasak - Zumarraga\nJabari publikoaren erabilera pribatibo edo probetxamendu bereziaren tasak/\n2014 urteko Jabari publikoaren erabilera pribatibo edo probetxamendu bereziaren tasak\nHesiak, mota guztietako obretan. Metro karratuko edo zatiko, egunean 0,62\nZakarrak edo materialak botatzeko edukiontziak. Unitate eta eguneko. 3,11\nGarabiak. Eraikuntzan erabilitako garabi bakoitzeko, horren beso edo lumaren ibilbideak bide publikoaren zerupea hartzen badu, hileko edo zatiko 106,78\nBide publikoan oinarrituak eta azpitik ibiltzea eragozten duten euskarri edo txarrantxekin jarritako aldamio finkoen babesgarriak. Metro karratuko edo zatiko, egunean 0,62\nBabesgarri berberak, ilaran jarritako euskarrien bitartez aldamioak bide publikoan oinarrituta, fatxadako lerroarekiko paraleloan 1,2 metrora edo distantzia handiagora daudenean, txantxarrik eta langarik gabe 3 m baino beherago eta azpitik ibiltzen uzten dutenean. Metro karratuko edo zatiko, egunean 0,24\nDefentsa berberak, aldamioak erlaizean jarrita daudenean, 3 m baino gehiagoko altueran, bide publikoan euskarririk gabe, eta horien azpitik libre ibil daitekeenean. Metro karratuko edo zatiko, egunean 0,19\nEsekitako aldamioak, hesirik gabe. Metro karratuko edo zatiko, egunean 0,24\nEraikuntzako zakar eta materialak. Metro karratuko edo zatiko, egunean 1,36\nAtoiak, karabanak, etxolak eta antzekoak. Metro karratuko edo zatiko, egunean 0,62\nEspaloian edo oinezkoen gunean espazioa erreserbatzeagatik. Metro karratuko edo zatiko, egunean 0,62\nGaltzadan edo aparkaleku guneean espazioa erreserbatzeagatik. Metro karratuko edo zatiko, egunean 0,62\nPartziala €/ordua 12,90\nOsoa €/ordua 19,40\nOkupaziorako beharrezkoa balitz ibilgailuak ateraraztea, kendutako auto bakoitzeko 3,80€ gehiago ordaindu beharko da, lehen aldian eta behin bakarrik.\nTarifak aplikatzeko arauak.\nEranskin honetan aipatzen diren lanek, inongo arrazoirik gabe, bi hilabete baino gehiagoko etena jasaten badute tarifa hauen zenbatekoei %100eko gainkargua ezarriko zaie hirugarren hilabetetik aurrera. Lanak bukatu eta probetxamenduak jarraitzen badu, berriz, %200eko gainkargua ezarriko zaie.\nEtxeen fatxadak pintatzeko jarri beharreko hesi eta aldamioei tokatzen zaizkien tarifak, %100ean gutxituko dira.\nB.- Postuak, barrakak, txosnak, ikuskizunak eta antzekoak.\nTaberna, kafetegi eta antzekoak. Metro karratu edo metro zatiko, egunean. 3,89\nTxurreriak, Txokolategiak eta ore frijituko mahaiak. Metro karratu edo metro zatiko, egunean 1,48\nPastelak, gozokiak, gozoak, fruitu lehorrak, patata frijituak, bisuteria, jostailuak, liburuak etab. saltzeko txosnak. Metro karratu edo metro zatiko, egunean 13,89\nTiro, txirringil eta bestelako jokoetako txosnak. Metro karratuko edo metro zatiko, egunean. 2,43\nTonbolak, zozketak, salmenta arinak eta antzekoak. Metro karratuko edo metro zatiko, egunean. 2,92\nZiboak, tresna hegalariak, zaldiko maldikoak, dunperrak, eta, oro har mugitzen diren era guztietako aparailuak. Metro karratuko edo metro zatiko, egunean. 1,22\nAuto-txoke pistak. Metro karratuko edo metro zatiko, egunean 0,50\nIkuskizun eta antzerkiak. Metro karratuko edo metro zatiko, egunean. 0,36\nZirkoak. Metro karratuko edo metro zatiko, egunean 0,30\nSanta Lutzi feria, kalez kaleko salmenta postuak\nMetro linealeko edo metro zatiko, egunean 18,86\nUdalerrian erroldatuta dauden baserritarrak 0,00\nHerriko festak, kalez kaleko salmenta postuak, metro linealeko edo metro zatiko, egunean 9,47\nFerietako esparruak adjudikatzeko enkante sistema erabiltzen bada, enkante hau Udalak kasu bakoitzean erabakitzen dituen oinarri eta baldintzei jarraiki egingo da.\nC.- Udal bide publikoetako lurzorua, zerupea eta lurpea norberaren onerako erabiltzea eta erabilera bereziak.\nMahaiak, mahaitxoak, aulkiak, parasolak edo antzekoak. Instalatutako mahaiko, urtean 19,44\nD.- Bide publikoetako kioskoak.\nEgunkariak, aldizkariak, ipuinak, liburuak eta antzekoak. Kiosko bakoitzeko, urtean 160,17\nIzozkiak, freskagarriak, gozokiak, litxarreriak eta antzekoak. Kiosko bakoitzeko, urtean 493,17\nItsuen kupoiak eta loteriak. Kiosko bakoitzeko, urtean 628,83\nE.- Ibilgailuak espaloietan zehar finken barrura sartzea.\nBost ibilgailu edo gutxiago sartzeko lokalak eta garajeak.\nAtearen sarrerako zabaleraren metro linealeko edo metro zatiko, urtean 27,99\nBost ibilgailu baino gehiago sartzeko lokalak eta garajeak.\nAtearen sarrerako zabaleraren metro linealeko edo metro zatiko, urtean 30,86\nGaraje plaza bakoitzeko, urtean 15,49\nEspaloiko pasalekuen zabalera erabakitzeko espaloi ertzari ateratako koxkaren zabalera neurtuko da, halakorik baldin badago. Espaloi ertzari koxkarik egin ez, edota espaloia moztu ez bada, lokal nahiz orubera sartzeko atezulo erabilgarriaren zabalera guztia hartuko da neurritzat.\nPasalekuak egin, zaindu, konpondu, aldatu edota kentzeko nahiz aparkalekuak gordetzeko gastuak nahiz seinaleak jartzeko gastuak eskatzailearen konturakoak izango dira.\nF.- Udal bide publikoetako lurzoru, lurpe eta hegalpearen erabilpen pribatiboa eta probetxamendu berezia zertzea hornidura zerbitzuak ustiatzen dituzten enpresek.\nInteres orokorreko edo herritar guztiei edo gehienei dagozkien hornidura zerbitzuak ustiatzen dituzten enpresek beren onerako edo behar berezietarako erabilitako Udal bide publikoetako lurzoruaren, lurpearen edota zerupearen erabilera prezioa, aipatu enpresek udalerrian urte barruan duten fakturaziotik datozen sarrera gordinen %1,5ekoa izango da.\nHonakoak hartuko dira hornidura-zerbitzuen ustiatzaileak:\nArgindarra, ura edo gasa hornitzen duten enpresak.\nHerritarrentzat telekomunikazio zerbitzuak ematen dituzten enpresak, baldin eta osorik edo zati batean erabiltzen badituzte udalerriko bide publikoen lurzoruan, zorupean edo hegalduran erabilera pribatiboz edo aprobetxamendu bereziz instalatutako telekomunikazioko sare publikoak, sareen edo instalazioen titularra edozein izanda ere.\nHornidura-zerbitzuak ematen dituen beste edozein enpresa, baldin eta zerbitzu horiek emateko udal lurzorua, hegaldura edo zorupea hartzen duten hodiak, kableak eta gainerako instalazioak erabiltzen badituzte.\nTasa honen ondorioetarako, zerbitzuak ustiatzen dituzten enpresen multzoan sartuko dira zerbitzu horiek banatzen eta merkaturatzen dituzten enpresak ere.\nTarifa hau aplikatzeko arauak.\nEnpresek ekitaldi bakoitzeko lehenengo lau hilabeteen barruan, Udalerrian egindako hornikuntzengatik lortutako sarreren deklarazioa aurkeztuko dute, aurreko urtean lortutako sarrera gordinen zehaztasun guztiekin.\nAipatutako deklarazioari, enpresaren kontabilitatearen laburpen bat, eta kasuan-kasuan, Udal Administrazioak eskatuko dizkion agiriak erantsi beharko zaizkio.\nUdal Administrazioak Prezio Publiko hori zehaztu edota behin-behineko kobrantzari ekingo dio, ordaindu beharreko kopurua, likidazioa egin eta ondorengo 4 urteko epearen barruan zuzendu ahal izango duelarik. Epe hori igaro ondoren, kopurua, hala badagokio, behin betikotzat hartuko da.\nG.- Teilatu-hodien hustubideak.\nEtxeetakoak eta industrietakoak\nEtxeetakoak eta industrietakoak, hiruhileko 2,13\n100 langile baino gehiago dituzten fabrika eta tailerrek Ondasun higiezinen zerga oinarriaren %0,040 ordaindu beharko dute\nGarajeak. Plaza bakoitzeko, hiruhileko 0,73\nKobrantza hiruhileroko ordainagirien bidez egingo da.\nH.- Luebakiak edo zangak egitea.\nLuebakiak edo zangak egitea\nMetro karratuko edo zatiko, egunean 6,74\nJabari publikoaren erabilera pribatibo edo probetxamendu bereziaren tasak\nLanda ondasun higiezinen gaineko zerga\nHiri Ondasun Higiezinen gaineko Zerga\nEraikuntza, instalazio eta herri-lanen zerga\nHiriaren naturako lursailen balio gehikuntzaren zerga\nUr eta saneamendua\nSanta Lutzi feria\nUdal Funtzionamendu Erregelamendu Orokorra


Lixura Baztan udal enpresak garbitzaile lanpostuak betetzeko deialdia egin du - Baztan - Erran.eus\nLixura Baztan udal enpresak garbitzaile lanpostuak betetzeko deialdia egin du\nTtipi-Ttapa 2022-06-20 12:30\nDeialdian parte hartzeko epea ekainaren 28an hetsiko da\nBaztango Udalaren jabetzako Lixura Baztan SL udal merkataritza-sozietatean sortzen diren beharrizanei aurre egiteko, garbitzaileen lan-poltsa eratuko du udalak hautaproben bidez. Hautaketatik ateratako gaindituen zerrenda kontratazio eta ordezkapenetarako erabiliko da.\nDeialdian parte hartu ahal izateko eskabideak Baztango Udaleko Erregistro Orokorrean aurkezten ahalko dira ekainaren 28ra arte. Aurkezteko, bertzeak bertze, Espainiako nazionalitatea, Europar Batasuneko estaturen batekoa edo langileen joan-etorri askea aplikatzen den estaturen batekoa beharko da, hamasei urte baino gehiago eta nahitaezko erretiroa hartzeko adina baino guttiago izan beharko da eta DBHko titulua, Lanbide Heziketakoa edo baliokidea beharko da. Gainera, eginkizunak betetzeko gaitasun fisiko eta psikikoa eta EGA titulua ere eskatzen dituzte.\nHautaketa prozesuan proba teorikoa eginen da eta puntuazioaren arabera osatuko da zerrenda. Kalifikazio epai-mahaia Joseba Otondo alkateak, Xabi Maiak, Joseba Morenok eta Mirentxu Erkizia langileen koordinatzaileak osatuko dute.\nDeialdiaren oinarri eta baldintza guztiak ikusteko eta eskabidearen inprimakia lortzeko egin klik hemen.\nEkonomia Baztan Elizondo


Energia, telekomunikazioak eta hedabideak — Eibar.ORG | Eibarko peoria\nHemen zaude: Hasiera / Blogak / Amatiño / Energia, telekomunikazioak eta hedabideak\nAmatiño 2020/04/28 09:00\nBost astebeteren bueltan, pandemiak balio izan digu zenbait lanbideren garrantziaz jabetzeko. Alegia, mortalak pasatu behar izan dituzten medikuak eta erizainak, jan-edanik gabe geratu ez gintezen aritu diren dendariak, egunero zelatan ikusi ditugun poliziak edo gauez, isilik misilik, zakarrak jasotzen jarraitu duten zerbitzuak.\nHala ere, gaur beste hiru sektore azaldu nahi nituzke, inor gutxik aipatu arren, guztiz funtsezkoak izan direnak konfinamenduari aurre egiteko.\nLehenik, energia. Pentsatu, bestela, zer ote liratekeen gure hospitaleak argindarrik gabe; nola funtzionatuko ote luketen UCIak, laboratorioak, garbitzeko makinak eta hain beharrezko suertatu diren arnasgailuak. Gogoratzekoak ere, anbulantzien erregaiak eta, egunero lanera heltzeko, medikuek eta erizainek behar izan dituzten ibilgailuenak. Ezin ahaztu, gauzarik normalena balitz bezala, giltza ireki eta etxeraino heltzen zaigun gasa, seme-alabak dutxatzeko ur beroa, atez ate banatutako butanoa edo baserriz baserri zabaldutako gasolioa. Imajinatu ote dezakegu konfinamendua energiarik gabe?\nBeste horrenbeste esan beharko telekomunikazioez, internetaz, wifiaz, emailaz, skypeaz, whatsappaz eta orain hogei urte ezagutu ere ezagutzen ez genituen teknologia berriez. Ondo dago erremediotzat telelana proposatzea edo eskola-ariketak etxetik egin ahal izatea. Baina, ez du gero inork pentsatuko hori guztia klik egin eta, besterik gabe, martxan jartzen denik, ezta?\nEta, teknologia berriak baino zaharragoak diren arren, aipatzekoak aspaldiko prentsa, irrati eta telebista, gizarte-sareek errazegi eragin ditzaketen arinkerien gainetik, berriro indarrean jarri dute-eta informazio serioa, interes orokorrekoa, beti ere sinesgarritasuna helburu duten kazetari profesional eta benetalarien lan txalogarria bezain eskerga; batere etenik gabe, gau eta egun, lanean aritu izan den Euskadi Irrati hau tarteko.\nDenok gara beharrezko, jakina. Baina, ez ahaztu gero, energia, telekomunikazioak eta hedabide profesionalak. Hiruak daude, neurriren batean, gure esku. Geu baino ez gara-ta hiruon kontsumitzaileak.


Mikel eta Peli eskola-mutikoak, egun baten, erriko enparantzan intxaurrakaz «bibika» jolasten ziarduela, «Txirrikiz» gaitzi-izenaz ezagutzen zan eskeko aguratxoa enparantzearen erditik elizarantz igaro zan.\nMutiko biak, Txirrikiz ikustean, euren jolas polita bertan-beera itzita, arlosa baten ganean jarri ziran, agurea arretaz begiratzeko ustez.\nEne!, or non doan Txirrikiz agura zaarra! esan eban Peli-k barre-destaiñez. Gure kortako asto zaarra baiño be narrasago yabik agura ori-ta...! Orrek yaukok itxurea, ostera! Olako agura zaarrari irri ta barre egin bear yautsaguk, Mikel. Gaur arratsaldean, «bibika» josten aspertu ganean ezkero, zetan edo atan astia emon bear yoagu-ta...\nNi ez noak zaarrari eta batez be eskekoari irririk egiten erantzun eutsan Mikel-ek, eskekoari begirunez begiraturik. Eskekoa ta agurea iraintzea oben andi-andia dala esaten yok beti gure amamak. Ia-ia Jaungoikoari berari irri egitea lakoxe obena dala esaten yok arek. Beraz, ni ez noak orretan.\nA, leloa! ¿Amamaren esanak buruan-eta abil oraindiño be? Nik, olako atsoen esanai katuak sagarrari aiña jaramon egiten yautseat. Atsuen esanak zeatz egiten ba-abil, orraitiño, oillo ta erdi izango az beti.\nAtsoen esana dala naiz ez dala, ire esanak dirala naiz ez dirala, ni ez noak eskekoari irririk egiten eta kitu. Naiz arek esan, naiz orrek esan, txarra dana, txarra, eta ona dana, ona izango dok beti. Ik be, barriz, Peli, Txirrikiz-i irririk eta barrerik egingo ez ba-euskiok obe...\nBaiña Peli mutikoak, bere lagunaren esanari jaramon egin bagarik, atzetik arinka joanda, eskeko agureari irri ta barre egin eutsan, onela zirautsala:\nBaiña Txirrikiz-ek, destain-berba iraingarriok entzunarren, mutikoari ez eutsan asarrerik egin; bestetara bai: aurpegi otzan-otzanaz begirakune gozoa egiñaz,\nMutiko polit ori esan eutsan: ez adi orren okerra izan. Agura zaarrari, eta batez be eskekoari, irri ta barre egitea, ¿ez ete-dakik oben itsusia dana?\nEta sabeletik txilibitu polit bat atarata, beste au esan eutsan:\nOlako destaiñik ez egiok iñori barriro egin: Jaungoikoak be, olako destaiñarik egitea, arean be yok nai-ta. Ikusi egik, barriz, eskuetan yaukoadan gauza polit au: txilibitu miragarria dok. Tresnatxo oni, mutiko zintzo ta onen agoetako putzak ots zoragarriak eragiten yautsoezak; orretarako, ona izan bear dok, baiña. Eta, zarata zoragarriaren ots gozotan, persona ta abere, andi ta txiki, agiri diran guztiak, soiñuaren gozotasuna geldirik jasan ezinda, pozaren-pozez dantzan egin bear izaten yoek. Olakoxe soiñu atsegingarria dok, izan be. Bera entzun ezkero, gurata be iñor geldirik ezin egon: iru milla txilibitu joten diarduela uste izaten yoek-eta. Begira, ba, mutiko, eta entzun arretaz eta ulertu ondo: on-ona izaten ba-az, gauza miragarri au, oraintxe berton, euretzat izango dala diñostat. Beraz, mutiko, zintzoa izango az, ¿eztok?\nMutikoa, alako txilibitu polita ikusi eta agurearen esanak entzun ebazanean, pozez eztitan jarri zan; eta, txilibituaz jabetzearren, une baten bere barruan ona izateko asmoa artuta, barretxo apala egiñaz, ona izango zala esan eutsan. Eta orduan, agureak txilibitu miragarria eskuetan ipiñi eutsan.\nBaiña iru-lau miñutu igaro orduko, Peli-ri barriro be eskekoari irri ta barre egiteko gogoa sartu yakon. Txikitatik asita eban ekandu txarrak, mutikoaren asmo onari geiago egin eutsan; olako okerkeriak egiten txiki-txikitatik oitua zan.\nEta mutiko okerrak, agureari leenen arri-koskor bat edo beste jaurtita gero, erdi-kantatzen barre-santzoka auxe esan esan eutsan:\nZaarra da eta il bedi,\nez dau balio lauziri...\nOlako okerkeria entzunda, Txirrikiz-en eroapenak eten egin eban; aguratxo artetsua asarratu be asarratu egin zan. «Onen bigun eta maitekiro mutikoari berba egin berak, eta ganera erregalua be aren onerako gogo onez egin, eta, olan eta guzti be, mutikoaren gogoa ezin ezetara be irabazi iñoan agureak bere kolkorako. Orrentzat, esan onak eta bezuzak eta abar, alper-alperrik dira guztiak...»\nEta agura asarratuak, mutikoari dei zolia eginda, begirakune zorrotzez,\nPeli esan eutsan-: nik egiñiko bezuza, eure zoritxarrerako izango al dok!\nAgurea aldendu zaneko, Peli txilibitua joten asi zan, Baiña, bere bularreko arnasa guztiaz putz eta putz egiten eutsanarren, tresnatxo arek berak uste eban lako ots politik ez eban egiten. Orretarako aalegin guztiak egin ebazanarren, adar zaarraren zarata lakarra baiño besterik ezin eragin izan eutsan.\nOri ikusita, mutikoak, agin-artean ikaraz,\n¿Ze arrano dok au? esan eban. Adar zaar baten zarata lakarra baiño ez yok egiten-eta! Belarriak mintzeko alagalakoa dok! Agura arek esan daustazak guzurtzarrak! Gauza ona izateko asko bear yok, orraitiño, berak...\nEta mormorka baten jardunda gero, barriro be txilibitua joten asi zan; iru milla txilibituren ots miragarria entzungo ebalakotan ekin eutsan. Baiña dana alperrik: barriro be adar zaarraren zarata lakarra bakarrik egiten eban.\nAlako baten, orretan gogait egin eban. Eta, eskuartean erabillen tresnatxoa ezetarako be ez zala izango-ta, errekara jaurtiteko asmoa artu eban. Baiña gerotxoago, urari emona urak daroala-ta, bere txilibitua Mikel lagunari emotea erabagi eban.\nOna emen Txirrikiz agura zaarraren bezuza miragarria esan eutsan Mikel-i destaiñez.\nOndo gauza polita dok, izan be erantzun eutsan Mikel-ek, txilibitua pozez arturik.\nPolita edo motza, or daukak, ba, eskuan. Ba-ekik zelako adartzarra dokan...! Putz egiok bereala eta jo egik bertan.\nEz, orain ez; orretarako ez yoat orain astirik: onezkero etxean aparitarako itxaroten egongo dozak-eta. Biar-edo ikusiko yoagu.\nEta Mikel, ori esanda, arinka etxera joan zan.\nBiaramon-goizean, mutiko biak alkarregaz basora joan ziran. Mikel-ek, aurregunean Peli-k emoriko txilibitua beragaz eroan eban. Eta, mendi-txuntxurrera eldu ziranean, txilibitua jo ta jo asi zan Mikel. Orduan, aren soiñuaren gozoa! Entzun eben guztiai iru milla txilibituren ots gozoa iruditu yaken.\nOri zala-ta, persona ta abere, soiñua entzuten eben guztiak, dantza baten asi ziran. Mendian larratzen ziarduen abelgorriak, landetan bedarra baten ziarduen ardi zuriak eta aitz-arteetan ikotika ebizan auntz bizkorrak eta abar, santzo baten ziarduela ikusi ebezan. Mendi-egalean agiri zan basetxe zuriko soloan egozan laiariak be, laiak alde batera jaurtita, guztiak batera dantzan asi ziran. Azkenez, Peli mutikoa bera be dantzan asi zan. Ango dantzearen-dantzea, eta ango zaratea! Alako erromeriarik iñoiz be ez zan iñon egin.\nAlako baten, luzaro joten jardunda gero, Mikel-ek, dantzarik naikoa izango zala-ta, soiñua isildu egin eban.\nEta soiñua gelditzeaz batera, dantzan ziarduenak be gelditu egin ziran. Eta, nekatuta egozan ezkero, guztiak atsedena artzera jarri ziran. Peli be, bere gorputza zelanbait atsedendu nairik, Mikel bere lagunaren ondotxoan jesarri zan.\nOlan egoala, Peli-ri ixilka-mixilka ikusiezin kaltegarria sortu yakon; egun aretan ikusi eban gauza miragarria ikusita, bere lagunari txilibitua emona osorik damutu yakon. Eta, barruan eban ikusieziñak eraginda, emoniko gauzeaz barriro jabetzeko aalegiñetan asi zan.\nI, Mikel: ekak txilibitu ori esan eutsan Peli-k negar-muskurioz.\nEz, ez dauat emongo erantzun eutsan Mikel-ek.\nBai, emongo daustak, neurea dok-eta.\n¿Irea? Bai, zereko irea...! Emona, emona dala, ¿ez al dakik? Leen izango zoan irea, baiña orain ezetara be ez.\nLeen be bai, eta orain be bai. Ori beti neurea. Eta neurea dokan ezkero, gura ta ez oraintxe berton emon bear daustak. Bestela...\nEta, ori esanda beste bagarik, arrapaladan joanda, Mikel-i eskuetan eukan txilibitua kendu egin eutsan. Mikelek, orduan, zarataka asita, «emona, emona» zala-ta, kendutako gauzea barriro emon egiola eskatu eutsan. Esan guztiak alperrik, baiña. Peli, txilibitua besapean ebala, bere etxera joan zan.\nOrrenbestez, Mikel asarratu egin zan; eta, asarre be asarre zala, bere lagunari «emona kentzea»ren zemaia jaurti eutsan:\nArek emon, naiz orrek emon,\nemona, emona dok...\nEmon eta kendu\nsapoak beatzak kendu...\nGau aretan, Peli, txilibitu ta guzti pozez beterik ogeratu zan; bere lagunaren esan bildurgarriak arean be ez eban ikaratu; txilibutu miragarriaz jabetu zan ezkero, txarrik ez onik ez eban pentsatzen. Txirrikiz-ek esandakoaz be ez zan gomutatzen.\nBaiña gabeko amabietan, etxe-aurreko arri baten azpitik urtendako sapo andi batek Peli-ri, lotan ziarduala, oiñetako beatz nagusiak jan eutsazan. Peli, sapoaren aginkadeak iratzartuta, negarrez asi zan. Aren negarrak eta aren uluak! Eta, anketako miñak zirala-ta, ganeko egun-gabetan be etenbagarik negar eta negar egiten eban. Eta, tantaka-tantaka negar-malkoz upa andi bat bete arte ez zan gelditu be egin.\nMutiko oker arek eskeko agureari irri ta barre egin eutsan ezkero, Jaungoikoak zigortu egin eban.


Elebarri onetako notin edo lagun gaillenen gorabeerak azalduten jardun bitartean, ezagun ditugun beste batzuen barririk eztogu adirazi. Ez ditugu, ostera, aazturik.\nEz dau bizitzaldi onek beti arpegi berbera.\nZerua, batean illun eta ekaitzean agertu arren, urrengoan argi eder zemaigabe ta adu-izpiz janzten daki. Ez dabe begiak oro bateratsu negar-aldi, negar-iturri izateko soillik egiñak ez diralako.\nEzpaiñak bere, eztira aldioro muker ta zimel agertzen. Badakie irripar goxorik egiten. Norberentzat eta aldamenekoentzat.\nArantzagabeko lorerik ez dan arren —zaarren itz zuurra baita— arantz artean lore usaingozo, likurtez bete, urrin zoragarrizkoak azi, marduldu ta atson eskeinka dagokiguzana, ezin uka.\nOnelantxe, Jon langille aspergaitzak, bere zoritxar-larre-sastraka artean, leen baiño bidexka eroso ta ibillerrezagoa egiten ziarduan.\nBeiñolako suak egiñiko kaltea zelanbait ainbestean ordaindu eutsen ezkero, bereala asi zan jausi ta ezereztutako olabea iragi ta jasoten; ta zurebateko tresna barriak erakarriaz, leengo arloari ekin.\nEtxea bere, erre yakon etxea bere, ez eban osoro galdu. Bai zera osoro galdu! Lau ormak, orma sendoak zut eta lerden eukazan euki.\nEz zituan, egia esan, antolatutako ondasun osoak; baiñan leen ez eukan zerbait —norbait, ziurrago— ba eban orain. Biotz-lagun bat, eske ta galde ibillitako laguna antxen eukan bere alboan. Ez alegia, berak amestu eta naien izan eban neskatillea; bai aren kide zana, ain zuzen.\nBadakigu Jon-en maite-amesa aspaldi, Zuriñe izan zana; ames ta gurari ori, ostera, azkenez, Madalen-gan egiztau zan. Madalen zan, antza, zeruak Jon-entzat aukeratua eukan bizitzarako bidelaguna.\nIrakurle zurrak, Madalen, mutil onen atzetik ebillena, aintziña susmau eikean, Jontxuk baiño leen, arranotan.\nBaiñan, dana dala. Orain pozik egoan arotza bere zoriaz ta ez eukean ez, bere Madalen beste iñorgaitik aldatuko. Une larrian alkar sakonkiro ezagutu eben-ta, gauzak obatuaz yoiazan une onetan, gure gazteok euren izapen ta asmoak alkartzenago zituen.\nZuriñek, Xirdo-ren izen ona beztua ta loitua zala eretxi eutsanean, onengan zituan uziak bertan beera mazkildu ta illagiñean bazterrera zituan, naigabez baiña damu aundiz, pena esan-eziñekoz.\nArranegiko lora eder onek bere kolkoan egiten ziarduan maitetasun-abiatxua, saraski ta urratu egin eban zearo, tutarrez, arako Errekan urteniko irauna jakitean. Xirdo aaztu gura izan eban, aaztu. Ta orretarako, zazpi alegiñak egiten asia zan.\nArako Jon-en biotz-eskabideak gogora yakozan. Eta baita amak bein baiño sarriagotan esaniko Kerman-enganako itz bigungarriak ere. Bata baiño bestea obeago ziran mutil galant bioen irudiak, buruan erabiltzan Txanton-en alabeak.\nLeen nai ez-ta, ardurazko ez eretxita, izan zituen senargaitzakoak, gero orren ezezgarriak ez yakozan begitanduten. Are geiago, begiko ere ba yakozan, jasekoago, ta gogokoago.\nBurutapen eta gogoeta oneitan jardun eban ganeko egunetan. Asmoren bat, burubideren bat?\nArtean, Xirdo ez zan, zorionetan, il. Ostera, ziñoenez, osasundutzenago ete zaneko barriak jaso ebezan errian. Ebakuntzatik ondo urten ei eban eta aren gorputzak, goraldi ezaguna egin.\nOri zala-ta, errian zabaldu zan zurrumurru nardagarriaz jokabideak argitu bear zirala-ta; bere buruak iñogandik lotsaririk zertan artu ez ebela-ta, arrantzale begi urdiña errira baiño leen, erabagiren bat artu bear ebala sinistarazi eutsan Zuriñek bere buruari.\nBaiñan egunak joan, egunak etorri... udabarrian kabi epelean lenbizikoz idoro oi ditugun arrautzatxuak, gu urrengo aen billa joan orduko iges egiñak aurkituten ditugunez, beste txori gazteñoak ere, egazka ebiltzan.\nZuriñek ames zituan txori narrugorriak ere, lumatu, jantzi, buru-argitu ta ega-bizkortuaz... egan joan ziran, Txanton-en alaba biozpera arek bere menpe artu baiño leen.\nNor ete zan Bizkarrondo zaldunaren biotz barea, urduri ta pilpiratsu jarri ebana? Erritar neskatilla lirain bat ete zan, ala erbesteko andereño panpiñaren bat?\nAspaldi zala bere amak —ama guztiak oi daben aurre-susmo zorrotzez— orren poliki azalduriko gertakizuna, egiazko itxuraz agertuko ete zan, eta esku-artean lez eukitako txoria, urruneko egutera joango ete zan bere kabi beroa, bere oatze guria egitera?\nMundu onetan egiten ditugun egunak direan liluragarri, gero geienetan, eskein-liliak elkortu, zimeldu ta zitu bage deuseztuteko...!\nGoizeko eguantz alai, txori ta argitsua, sarri askotan egun goibel eta arrats euritsu aldatu oi dan antzera, geuri eder atsegarri iruditutako lendabiziko zantzu ta susmoak, uskor ta antzu ta arnalgabe itzuli oi dira.\nZuriñe-ren gero-asmo-lore irukoitzak ere, bata bestearen ondorik geundu, urdindu, ximurtu ta idortu egin ziran.\nEgunak egun eta asteak aste kolkoari maitero iratsita euki eban irudia, miñaren miñez egia esan, baiña azkenerako ere, erautzi, urratu ta ezabatu egin eban. Xirdoganako eukan jita, iñortxuk susma ta igarri orduko, ezereztu ta puxkatuaz, bere barrutik errotik, tutarrez kendu uste eban.\nArako Jon, aurtemein ezetsia, beste emakume baten maite-amarruak bide, aren sareetan jausita ta lotuta ekusan.\nEta Kerman, itz laburreko mutil jatorra, bere menpe euki zeikela iñoiz uste izanikoa ere, iges yoiakon, iges, maite-arloari egokionez, begiak neskatxa eder batengana zitualako...\nAita, geisorik; untzia... galduta; biotza... lagunez alargun.\nIzan ere, Zuriñe zintzoaren barrua oiñaze-osin mingots egiña egoan. Aintziñekoak, ibar oni, negarerri erizteko, ziorik naikoa ebela, uste eban gure neskatxa maitagarriak.\nErriko jai ospatsuak ganean ziran, iraillaren lenengo egunetan oi diranak.\nEgun eder pozgarriak. Kanpora joateko zori gogorra izan ez dabenak, pozez itxaroten dituen urteroko jaiak. Erbestean dabiltzan erritarrak, euren zokondo maitera eltzeko orduaren begira jarten dituenak. Egun gogoangarriak betiere: «Sarantoliñak»!...\nZelako gogaroa izan eukean Zuriñek jaietarako?...


Ilea laburreko Pointer Irlandar Setter nahasketa alemaniarra - Txakurrak\nIlea laburreko Pointer Irlandar Setter nahasketa alemaniarra\nGerman Shorthaired Pointer Irish SetterMix, arraza mistoko txakurra da, German Shorthaired Pointer eta Irish Setter Dog haztearen ondorioz.\nGerman Shorthaired Pointer Irish Setter Mix, arraza mistoko txakurra da, German Shorthaired Pointer eta Irish Setter haztearen ondorioz. Bi txakur hauek atseginak izan daitezke, baina pertsonalitateak desberdinak dira, beraz, ez dakizu. German Shorthaired Pointer ezaguna da adimentsua, ausarta eta entrenagarria izateagatik. Txakur guztiek sozializazio egokia behar dute eta hori faktore handia izango da besteekin harremanetan jartzeko. Nolakoa da eta nola jokatzen du arraza misto honek? Ba al dago German Shorthaired Pointer edo Irish Setter-en antza? Horiek jarraian saiatuko eta erantzungo ditugun galderak dira. Jarraitu irakurtzen beherago argazkiak, bideoak ikusteko eta Alemaniako Hairhaired Pointer Irish Setter Mix ederrari buruz gehiago jakiteko.\nAnimalia guztiak erreskate baten bidez eskuratzea gomendatzen dizugun arren, ulertzen dugu pertsona batzuek hazle baten bidez pasa dezaketela Alemaniar Hairhaired Pointer Irish Setter Mix txakurkumea lortzeko. Hau da, German Shorthaired Pointer Irish Setter Mix txakurkumeak badituzte salgai.\nGerman Shorthaired Pointer Irish Setter Mix Historia\npitbull txakurkume zuri-beltza\nGerman Shorthaired Pointer (GSP) -ren lehen errepikapenak XVII. Mendekoak dira. Hala ere, Alemaniako Ile Motzeko erakuslearen doikuntza fina eta gaur egun ezagutzen ditugun erabilera anitzeko ehiza txakurra sortzea XIX. Mendearen erdialdetik amaierara arte izan ziren. Jakina, ile luzeko alemaniar erakuslearen antzekoak dira eta Espainiako erakusleen eta odolosteen ondorengoak dira. Beste arraza batzuk ugalketa nahasketara bota ziren, lurrean bezain ondo funtzionatzen zuen txakur bat lortzeko saiakeran. Arraza Kennel Club amerikarrak (AKC) aitortu zuen 1930ean. Bigarren Mundu Gerran Alemanian ia desagerrarazi zituzten Europako beste herrialde batzuetara txakurrak segurtasunez gordetzeko bidali zituzten. Beti ehiza txakur ona izan dira eta, beraz, oso ezagunak izan dira hazteko eta inguruan mantentzeko.\nZiur nago asmatuko duzula txakur hau nondik sortu zen. Irish Setter batzuetan Red Setter edo Irish Red Setter izenarekin ezagutzen den txakur ederra da, beroki nahiko gorria duena. Litekeena da 1700. urtean hazitakoa, hau da, setters ingelesak, spanielak, erakusleak eta Gordon Setters haztearen emaitza. Hasierako Setter Irlandarrari spaniel gorria deitu zioten. Zuriak eta gorriak izaten ziren askotan eta ez zertan gaur egun aurkitzen duzun kolore gorri bizia. Estatu Batuetan oso arraza ezaguna bihurtu ziren Elcho izeneko txakurra inportatu zuten lehena. Kennel Club amerikarrak oso goiz aitortu zituen Almirante izeneko txakur bat 1878an beren postuetan sartu zenean. 1960 eta 70eko hamarkadetan ospeak gora egin zuen Big Red izeneko liburu eta filmak direla eta. Richard Nixonek Irlandar Setter bat ere izan zuen hamarkada berean.\nIrudigile aleman laburra Irlandar Setter nahasketa tamaina eta pisua\nPisua: 50 - 70 lb.\nGerman Shorthaired Pointer Irish Setter Mix Personality\nAlemaniar Hairhaired Pointer eta Irish Setter apur bat bizkorrak izan daitezke. Lagun bitxi bitxiak izan daitezke, beraz, adi egon portaera horren bila! Txakur guztiek arreta behar dute eta ez dute bakarrik utzi nahi. Horregatik duzu maskota, ezta? Asmoa ezazu ahalegina egitea sozializatzeko, horrek dibidenduak jasoko baititu epe luzera. Mesedez, erabili beti errefortzu positiboa erabili nahiz eta beren buruak izan ditzaketen. Gozatu zure arraza misto berriarekin egotea eta maite haiekin izango duzun harremana.\nGerman Shorthaired Pointer Irish Setter Mix Health\nIrlandar Setter-arekin nahastutako Pointero Laburreko Alemaniarrak artikulazioen displasia, begi gaixotasuna, von Willebrands gaixotasuna, besteak beste, izan dezake.\nGerman Shorthaired Pointer Irish Setter Mix Care\nIrudigailu aleman laburra Irlandar Setter nahasketa elikadura\nIle motzeko erakusle esteka alemaniarrak\nSE GSP Salbamendua\ncocker spaniel gorriak eta zuriak\nzenbat handia da tibetar mastin bat\nartzain alemaniar border collie nahasketa salgai\nrottweiler bulldog amerikarraren nahasketa